“Оскар” эгаларини топди\nАваз Алиев Лос-Анжелесдаги ҳашаматли саройлардан бирида Америка киноакадемиясининг “Оскар” мукофоти совриндорлари номи эълон қилинди. 79 та олтин ҳайкалча 24 номинация ғолибларига топширилди.\nМазкур кечага шоу бизнеснинг энг таниқли вакиллари, жумладан, футбол юлдузи Дэвид Бэкҳемнинг рафиқаси Виктория Бэкҳем, машҳур телебошловчи Опра Уинфри, қўшиқчи Элтон Жон ҳамда кино оламининг энг порлаган юлдузлари ташриф буюрди.\nКечани олиб бориш масъулияти актриса Эллен Де Женерес зиммасига юкланди.\nЭнг нуфузли “Йилнинг энг яхши фильми” номинациясида кинорежиссёр Мартин Скорсезенинг Бостон полицияси ва жиноий гуруҳлар фаолиятига бағишланган “Муртад” фильми ғолиб бўлди.\n“Йилнинг энг яхши режиссёри”ни эълон қилиш учун саҳнага машҳур режиссёрлар Стивен Спилберг, Францис Форд Копола ва Жорж Лукас кўтарилди. Мазкур номинациянинг ғолиби эса уларнинг энг яқин дўсти 64 ёшли Мартин Скорсезе бўлиб чиқди.\nШу пайтгача Мартин Скорсезе “Оскар”га беш марта номзод бўлган, бироқ ҳеч қачон уни қўлга киритмаганди. Саройга тўпланганларнинг деярли барчаси мукофот ҳайъати томонидан қабул қилинган қарорни тик туриб олқишлади.\n“Мен киноакадемиясининг бу эҳтиромидан, қолаверса, эски дўстларим қўлидан мукофот олиш шарафидан тўлқинланиб кетяпман”, - деди ҳаяжонини яшира олмаган Мартин Скорсезе.\n“Энг яхши аёл бош роли” номинациясида “Қиролича” фильмида Елизавета Иккинчи образини яратган Ҳелен Миррен ғолиб бўлиши кутилаётган эди. Бу тахминлар ўзини оқлади.\n“Сизларга катта раҳмат. Биласизларми, синглим менга ёш болалар олтин юлдузларни қўлга киритишни суяди, деган эди. Бу мен ҳаётимда эга бўлган энг катта ва энг зўр олтин юлдуздир. Бу мукофотни унга номзод бўлган актрисалар билан баҳам кўрмоқчиман”, - деди “Оскар”ни қабул қилиб олган Ҳелен Миррен.\n“Энг яхши эркак бош роли” учун “Оскар”ни “Шотландиянинг сўнгги қироли” фильмида угандалик диктатор ролини ўйнаган Форест Виттакер қўлга киритди.\nБу йилги беллашувда “Оскар”га аксар сиёсий руҳдаги фильмлар сазовар бўлди.\n“Йилнинг энг яхши ҳужжатли фильми” номинациясида АҚШнинг собиқ вице-президенти Алберт Гор иштирокидаги глобал иқлим ўзгаришига бағишланган “Аччиқ ҳақиқат” асари ғолиб топилди.\n“Энг яхши хорижий филм” номинациясида Германиянинг собиқ ГДРнинг “Штази” хавфсизлик хизмати агентлари тўғрисидаги “Бошқаларнинг умри” номли фильми ғалаба қозонди.\nКузатувчилар кечанинг “Бабел” фильми учун кўнгилсиз кечганини таъкидламоқда. Бу фильм номзоди етти номинация бўйича олға сурилганди. Бироқ биттагина, яъни “Энг яхши мусиқа” учун совринга сазовор бўла олди.


15:03 / 03.12.2018 4278 pdf Ўқиш режими + -\nМуҳаммад соллаллоҳу алайҳи васалламнинг Аллоҳ таоло томонидан Расул қилиб юборилишлари янгилик эмас эди. У зот инсонларга ваҳий номи билан хитоб қилган биринчи набий ҳам эмас эдилар. У зот одамларга осмоннинг сўзидан гапирдилар. Нуҳ алайҳиссаломдан бошлаб, Аллоҳ ихтиёр қилган барча пайғамбарлар каби, Аллоҳ таолонинг сўзини айтдилар, ҳаводан гапирмадилар. Аллоҳ таолонинг ўтган пайғамбарларни қувватлаб юборган ваҳийси Муҳаммад алайҳиссаломни қувватлаб юборган ваҳийсига мухолиф эмас эди. Балки ваҳий ҳолати барчаларида бир хил эди. Чунки унинг келиб чиқиш жойи ва ғояси, Аллоҳ таоло айтганидек, ягона эди.\nﭑ ﭒ ﭓ ﭔ ﭕ ﭖ ﭗ ﭘ ﭙ ﭚ ﭛﭜ ﭝ ﭞ ﭟ ﭠ ﭡ ﭢ ﭣ ﭤ ﭥ ﭦ ﭧ ﭨﭩ ﭪ ﭫ ﭬ ﭭ ﭮ ﭯ ﭰ ﭱ ﭲ ﭳ ﭴ ﭵ ﭶ ﭷﭸ ﭹ ﭺ ﭻ ﭼ ﭽ\n«Биз сенга худди Нуҳ ва ундан кейинги набийларга ваҳий юборганимиздек, ваҳий юбордик. Биз Иброҳим, Исмоил, Исҳоқ, Яъқуб ва унинг авлодлари, Ийсо, Айюб, Юнус, Ҳорун ва Сулаймонга ваҳий юбордик. Довудга эса Забурни бердик.\nВа Биз сенга илгари қиссаларини айтиб берган расулларни ва Биз қиссаларини айтиб бермаган расулларни (юбордик). Ва Аллоҳ Мусо ила ўзига хос гаплашди» (163-164-оятлар).\nШунинг учун ҳам Қуръони карим Муҳаммад алайҳиссаломнинг қалбларига нозил бўлган илмни «ваҳий» деб номлашга қаттиқ эътибор берган. Чунки Қуръондаги ваҳий тушунчаси Аллоҳ таолонинг бошқа барча набийларга юборган ваҳийсига ўхшаш бўлиши, уларнинг ягона илоҳий масдардан келиб чиққанлиги намоён бўлиши лозим эди.\nАллоҳ таоло Нажм сурасида шундай дейди:\n«Ботаётган юлдуз билан қасам. Биродарингиз адашгани ҳам йўқ, йўлдан озгани ҳам йўқ. У ҳаводан нутқ қилмас. У (Қуръон) юбориладиган ваҳийдан ўзга нарса эмас» (1-4-оятлар).\nЯъни «Сизнинг адашмаган ва йўлдан озмаган соҳибингиз Муҳаммад алайҳиссалом Аллоҳнинг номидан гапирганида ўз нафсу ҳавосидан гапирмайди. Аксинча, у зот «Аллоҳ менга нозил қилди», деб айтаётган Қуръон ваҳийдан ўзга нарса эмас.\nﭯ ﭰ ﭱ ﭲﭳ ﭴ ﭵ ﭶ ﭷ ﭸ ﭹ ﭺ ﭻ\n«Сен: «Мен уни ўзимча алмаштира олмасман. Мен фақат ўзимга ваҳий қилинган нарсагагина эргашаман. Албатта, мен Роббимга осий бўлсам, буюк Кун азобидан қўрқаман», деб айт» (15-оят).\nҲа, Набий соллаллоҳу алайҳи васалламнинг мартабалари қанча юқори бўлмасин, Қуръонни, ҳатто унинг бирор ҳарфини алмаштиришга ҳақлари йўқ. У кишининг вазифалари Аллоҳ таоло томонидан келган ваҳийни – Қуръонни қабул қилиб олиб, шундайлигича кишиларга етказишдир.\nАллоҳ таоло Анъом сурасида марҳамат қилади:\nﮞ ﮟ ﮠ ﮡ ﮢ ﮣ ﮤﮥ ﮦ ﮧ ﮨ ﮩ ﮪ ﮫ ﮬ ﮭﮮ ﮯ ﮰ ﮱ ﯓ ﯔ ﯕ ﯖ ﯗ ﯘ\n«Ва агар уларга оят келтирмасанг, «Ўзинг тўқиб қўявермайсанми?» дерлар. Сен: «Мен фақат Роббимдан ваҳий қилинган нарсага эргашаман, холос. Бу иймон келтирувчи қавм учун Роббингиздан «кўз очгувчи»лар, ҳидоят ва раҳматдир», деб айт» (203-оят).\nКофирлар ўзларининг бузғунчиликлари, куфрлари ва Аллоҳга нисбатан ёлғон тўқишлари етмаганидек, Набий соллаллоҳу алайҳи васалламга ҳам ёлғондан мўъжиза тўқиб, Аллоҳга нисбат беришни таклиф қилишарди. Улар пайғамбарлик вазифасини тушунишни ҳам хоҳламайдилар. Ҳолбуки, ўзидан бир нарсани тўқиб, Аллоҳга нисбат бериш катта жиноят, пайғамбарга тўғри келмайдиган иш.\nЁлғиз ўзларининг ожиз ақлларига суянувчилар, табиийки, ваҳий тўғрисида «Бу ғаройиб нарса-ку!» деб, ножўя ўй-фикрларни айтишади. Аллоҳ таоло уларга раддия бериб, Юнус сурасида шундай дейди:\nﭘ ﭙ ﭚ ﭛ ﭜ ﭝ ﭞ ﭟ ﭠ ﭡ ﭢ ﭣ ﭤ ﭥ ﭦ ﭧ ﭨ ﭩ ﭪ ﭫﭬ ﭭ ﭮ ﭯ ﭰ ﭱ ﭲ ﭳ\n«Одамларга ўзларидан бўлган бир кишига: «Одамларни огоҳлантир ва иймон келтирганларга Роббилари ҳузурида улар учун собитқадамлик борлигининг хушхабарини бер», деб ваҳий юборишимиз ажабланарли бўлдими? Кофирлар: «Албатта, бу очиқ-ойдин сеҳргардир», дедилар» (2-оят).\nАллоҳ таоло Ўз ҳикмати ила бандалари ичидан бир салоҳиятли кишини танлаб, унга пайғамбарлик мартабасини беради. Унга ваҳий юбориб, атрофидаги кишиларни огоҳлантиришга амр қилади. Қадимдан шундай бўлиб келган. Лекин кофир одамлар бу ишга доимо инкор назари билан қарашган, ўзларидан бўлган бир одамга Аллоҳдан ваҳий келиши уларга ажабланарли туюлган.\nСоғлом мантиқ инсонларнинг барчаси тенг бўлгани ҳолда, Аллоҳ таоло улар орасидан хоҳлаган биттасини илм, ҳикмат ва иймонда танлаб олишини тақозо қилмайдими? Мантиқ ушбу танланишни ғалати иш деб санайдими? Йўқ, албатта. Аксинча, ақл шуни тақозо қилади. Ақл инсонга тўкис ҳидоят йўлини кўрсатиб беришдан ожиз эканини воқеълик кўрсатиб турибди, бунга тарих шоҳид, ақл гувоҳ. Қолаверса, ўзидан бир вакилнинг Аллоҳ таолодан ваҳий қабул қилишининг ўзи инсоният учун шараф.\nЭнди инсонларнинг бу ишни бўлмағур гап дейишлари, кофирлар эса буни сеҳргарлик амалига ўхшатишлари мантиққа тўғри келадими?!\nАлбатта, ваҳийдан ажабланиш тўғри эмас. У тушунилиши осон, жумбоқсиз бўлиши лозим. Дин нуқтаи назаридан қараганда, ваҳийнинг ҳақиқати ўзи нима? Муҳаммад алайҳиссаломга нозил бўлган ваҳий билан бошқа анбиёларга нозил қилинган ваҳий орасида қандай ўхшашликлар бор?\nДиннинг ушбу тез, махфий билдиришни «ваҳий» деб номлаши сўзнинг айнан луғавий маъносидан келиб чиққан. Араб тилидаги «ийҳаун» – «ваҳий қилмоқ» сўзи тез ва махфий хабар йўллаш маъносини билдиришини юқорида айтиб ўтдик.\nАллоҳ таоло Ўзи нозил қилган Китобларидаги оятларни Набийга олиб боришни фариштага буюрди ва буни «ваҳий» деб атади. Ушбу ваҳий бевосита Набийнинг ўзига қилинган ваҳий билан мазмунан фарқ қилмайди.\nБу икки ваҳийнинг орасида зиддият йўқ. Фариштанинг ваҳийни олиб келиб, омонат билан нақл қилиши ҳам, Набийнинг уни олиб, ўзига сингдириши, ёдлаши ва етказиши ҳам бир хил вазифани адо этишдир. Ушбу маъно Нажм сурасидаги оятда кўринади:\n«Ва бандасига нимани ваҳий қилган бўлса, ваҳий қилди» (10-оят).\nЯъни Аллоҳ таоло Муҳаммад алайҳиссаломга нимани ваҳий қилган бўлса, Жаброил алайҳиссалом ҳеч бир хиёнат қилмасдан, қўшмасдан ёки камайтирмасдан, ҳаммасини етказди.\nЗеро, бу оятдан мурод шуки, Аллоҳ таоло Ўзининг бандаси, ишончли ваҳий фариштаси Жаброил алайҳиссаломга охирги Набий – Муҳаммад алайҳиссаломга ваҳий қилишни ваҳий қилди. Ушбу оятда зикр қилинаётган «ваҳий» сўзининг далолатини Шуаро сурасида келган бошқа бир оят билан ойдинлаштириб олиш мумкин:\n«Албатта, у (Қуръон) оламлар Роббининг нозил қилганидир. Уни Руҳул Амийн олиб тушди… сенинг қалбингга, огоҳлантирувчилардан бўлишинг учун. Очиқ-ойдин араб тилида» (192–195-оятлар).\nУшбу ояти карималардаги «Руҳул Амин»дан фаришта Жаброил алайҳиссалом назарда тутиган, «огоҳлантирувчилардан» дегани эса «пайғамбарлардан» демакдир.\nБинобарин, ушбу тўрт оятнинг маъноси қуйидагича бўлади: «Эй Муҳаммад, Жаброил Қуръонни сенинг қалбингга пайғамбарлардан бўлишинг учун равшан араб тилида олиб тушди».\nВаҳий ҳолатидаги диний ҳақиқатлар ва ғайбий хабарлар ҳиссий услубларга табиатан мутлақо бўйсунмайди. Шунингдек, ушбу ваҳий ҳолати зоҳирий ҳис-туйғу миқёсларига ҳам бўйсунмайди. Балки ваҳий икки зот ўртасидаги олиймақом суҳбат дея тасаввур қилиниши мумкин, холос. Бир тарафда берувчи, буюрувчи, сўзловчи Зот, иккинчи тарафда қабул қилувчи, буюрилган, хитоб қаратилган зот бўлади.\n13:09 / 03.12.2018 3709\nМисрлик 75 ёшли аёл Қуръони каримни оққа кўчирди\n12:32 / 03.12.2018 1814\nУлуми Қуръонга оид илмлар ичида .Сабаби нузул, илми алоҳида ўрин тутади. Қуръони каримни ўрганиш ва ундан шаръий ҳукмлар чиқаришда ушбу илмнинг фойдаси жуда ҳам давоми...\n3402 13:45 / 28.05.2019\nЯхши ва ёмон сўзнинг мисоли\nАллоҳ яхши сўзга қандай мисол келтирганини кўрмайсанми У худди бир яхши дарахтга ўхшайдир. Унинг асли собит турадир. Шохлари эса осмонда.Роббининг изни ила ҳар давоми...\n3238 19:14 / 12.03.2018\nҚуръони карим дарслари (129-дарс) Тафсир илми ва муфассирлар (учинчи мақола)\nБешинчи шарт ndash Қуръонни Қуръон билан тафсир қилмоғи шарт. Чунки бир маъно Қуръони Каримнинг бир жойида умумийроқ зикр қилинган бўлса, бошқа бир жойида давоми...\n1155 13:30 / 23 март\nБу ҳам Қуръонми? (саккизинчи мақола)\nБундан ташқари, ҳарфларнинг алмашиши, тушиб қолиши ёки қўшилиши, бир қоидани бир жойда бошқача, иккинчи жойда бошқача ифодаланиши, қироат тўғри бўлиши учун шарт давоми...\n680 17:00 / 05 декабрь\n605 11:00 / 15 ноябрь\n561 21:10 / 11 октябрь


14-дарс – Islom Nuri\nМуxтарам ота-оналар, бу дарсда Банда динини кандай\nтанийди? саволи атрофида сабок берилади. Расулуллоx соллаллоxу алайxи ва саллам\nбундай марxамат киладилар: Фарзандларингизга ва аxлларингизга яхшиликни-динни\nтаълим беринг, уларга одобни xам ўргатингиз (Абдураззок ривояти). Шубxасиз\nяхшиликнинг энг улуги диндир. Баъзи оятлар ва xадисларда яхшиликдан максад дин\nэканлиги баён килинган. Банда диний илм билан шугулланишининг савоби беxисоб,\nунинг калбида нур ва борар жойи иншааллоx жаннатдир.\nБолажоним, банда динининг мартабаси, даражаси нечта бўлади?\n2. Савол: Улар кайсилар?\nЖавоб: Ислом, Иймон ва\n3. Савол: Болажоним, Ислом нима дегани?\n4. Савол: Исломнинг асослари нечта?\nИсломнинг асослари бешта.\n5. Савол: Улар кайсилар?\nилаxа иллаллоx, Муxаммад Расулуллоx деб гувоxлик бериш; намоз ўкиш; закот бериш;\nрўза тутиш ва кучи етганда xажга бориш.\n6. Савол: Болажоним, закот бериш\nЖавоб: Бойлар ўз пулларидан озгинасини камбагалларга бериш\n7. Савол: Болажоним, xар доим бериш керакми?\nдадажон, атига бир йилда бир марта.\n8. Савол: Болажоним, рўза тутиш нима\nЖавоб: Тонгдан то куёш ботгунча овкат емаслик, сув ичмаслик\n9. Савол: Болажоним, ёш болалар xам рўза тутадими?\nдадажон, агар кўлидан келса тутади йўкса каттарок бўлганда тутади.


У ўзбек шоу-бизнеси юлдузи эди, аммо Аллоҳга муҳаббат баридан устун келди (видео) » Ўзбекистон янгиликлари – Zamin.uz\nУ ўзбек шоу бизнеси оламининг ёрқин юлдузи эди. Актёр, қўшиқчи, севимли санъаткор. Аммо айрим сабабларга кўра, айни порлаётган вақт у ўз фаолиятини тугатди. Бунга нима сабаб бўлди? Биз назарда тутаётган инсон Фаррух Соипов шу ва бошқа мавзуларда журналист Жасур Ҳамроевга видеоинтервью берди.\nҲаётини кескин ўзгартирган туртки\n- Ҳаётимни Қуръон ўзгартирди. У билан ҳамнафасман, - дейди Фаррух Соипов видеосуҳбатда. – Шоу-бизнесда фаолият юритаётган вақтим яхшиликка хизмат қилувчи кўп ишлар қилмоқчи бўлдим, аммо бу оламда бунинг имкони йўқ экан. Шу боис мен бу соҳадан кетдим ва буни тўғри деб биламан. Ҳозир ризқимга аталган тадбиркорлик фаолияти билан шуғулланяпман. Инсон ҳаётида жуда кўп ҳолатларга дуч келади. Хафа бўлган кезларимда зикр айтаман. Зикрда маъно кўп...\nИлм у учун нима?\n- Бугун Ўзбекистонда илм олиш учун барча имкониятлар бор. Илм сероб. Интернет орқалими ёки китоблар бўладими бу эҳтиёжни қондириш мумкин. Исломий фильмлар олиш ҳақида ўйлаганман, аммо бунга журъат эта олмаганман. Чунки, тарихда ўтган авлиёлар ёки олимларни экранда гавдалантира оладиган актёрлар бизда йўқ, чунки у зотлар нуроний, ўша шахсни биладиган, илмдан бохабар кишилар бўлган. Иккинчидан, у зотларни фильмда нотўғри талқин этилишидан қўрқаман.\nКино маст қилувчи ичимликка ўхшайди. Чунки унинг фойдасидан зиёни кўп, деб биламан. Ёшларни кино орқали тарбияга чақириш қийин, чунки кинотеатрларда жуда кўп кузатганман, бугунги кун томошабини кўпроқ комедияларга, олди-қочди гаплари кўп фильмларга қизиқади.\n- Инсон ҳаётида топаётган луқмаси ҳалол бўлгани афзал. Саҳобалардан бири бўлмиш Саъд ибн Абу Ваққос (р.а) пайғамбаримиз Муҳаммад (с.а.в)га: “Эй Расулуллоҳ, дуо қилинг, мен Аллоҳга нимани дуо қилиб сўрасам доим ижобат бўлсин”, дедилар. Шундай пайғамбаримиз (с.а.в): “Ҳалол луқма егин, дуоинг доим ижобат бўлади”, деган эканлар. Шу сабаб шахсан мен учун ҳалол луқманинг аҳамияти жуда катта.\nМенга сокинлик ёқади...\nМен сокинликни яхши кўраман, одам кўп жойлар менга унча хуш келмайди. Сўнгги пайтларда фильмлар, кўрсатувлар кўришни камайтирганман, деярли йўқ деса ҳам бўлади. Кўп китоб ўқийман. Инсон умри чегараланган, шунинг ҳам асосий қисми уйқу ва бошқа кераксиз машғулотлар билан ўтиб кетади. Ижтимоий тармоқларни умрни кемирувчи, кераксиз нарса деб биламан. Умрада бўлдим, у ерда инсон асл кимлигини тушунар экан.\n- Соқол мавзуси ҳақида кўп гапириш мумкин. Умуман, соқол эркак кишига хос бўлган жиҳат, унинг фойда томонлари ҳам бор. Пайғамбарларнинг барчаси соқол қўйишган. Бундан ташқари, ўзимиздан ўтган буюк олимлар, мактаб дарсликларига киритилган улуғ сиймоларда ҳам соқол бўлган. Умуман олганда, соқол қўйиш менга фитратан ёқади. Ўзи бизнинг халқимизда соқол қўйиш одати азалдан бўлган. Соқолнинг негатив нарсаларга умуман алоқаси йўқ, деб ўйлайман.\nБош саҳифа » Маданият » У ўзбек шоу-бизнеси юлдузи эди, аммо Аллоҳга муҳаббат баридан устун келди (видео)\n20:10 Истеъдодли актёр Фаррух Соипов ўғил фарзандли бўлди\n13:41 Фаррух Комилов яна фарзандли бўлди\n13:35 Лола Аҳмедова тинчини бузган “мухлис”ини руҳий касалликлар шифохонасига жойлаштирди\n23:23 Бугун хонанда Шоҳруҳхон концертининг илк кунига старт берилади\n00:50 Актёр Алишер Узоқов: Мен талабаларга дарс бермоқчиман


11:00 / 10.01.2017\nАҚШнинг сайланган президенти Дональд Трампнинг куёви Жаред Кушнер президентнинг катта маслаҳатчиси бўлади. Бироқ Трампнинг қизи Иванка Оқ уйда ишламайди. Бу ҳақда Рейтер агентлиги Трамп жамоасининг юқори лавозимли аъзосига таянган ҳолда хабар қилмоқда.\nХусусан, Кушнер савдо келишувлари ва Яқин Шарқ масалалари билан шуғулланади. Агентлик маълумотларига кўра, Иванка Трамп отасининг компаниясидаги раҳбарлик лавозимларини ҳам тарк этади ҳамда Вашингтонда уч фарзандини тарбиялаш билан шуғулланади. Сайланган президентнинг қизи, шунингдек, Дональд Трампнинг кўплаб лойиҳаларида иштирок этмайди ва бизнесидаги дивидендлар ўрнига чекланган миқдорда тўлов олиб туради.\nЖаред Кушнер ҳам Kushner Companies компанияси раҳбари лавозимидан кетади. Шу билан бирга, "сезиларли активлари" ва хорижий инвестицияларидан воз кечади ҳамда ўз ихтиёрида сақлаб қолаётган молиявий манфаатларига алоқадор ишларга аралашишдан ўзини тийиб туради.\nКушнер адвокатларининг фикрича, унинг Оқ уйдаги бўлғуси вазифаси президентга ўз маъмуриятидаги айрим лавозимларга яқинларини тайинлашга изн бермайдиган мамлакат қонунчилигини бузмайди.\nЖаред Кушнер ва Иванка Трамп Дональд Трампга сезиларли таъсир кўрсата оладиган камсонли кишилар гуруҳига киради.\nХабарларга кўра, 11 январь уни Дональд Трамп матбуот анжумани ташкил этади ҳамда мамлакатни ва бизнесни бошқаришни қай тарзда тақсимлаш масаласига ойдинлик киритади.\nДональд Трамп АҚШ Жаред Кушнер


Ўзбекистонда илмий даража бериш тизими: хатоларни тузатиш вақти келмадими? - xabar.uz\nЎзбекистонда илмий даража бериш тизими: хатоларни...\n31.03.2019 09:20 0 1139\nКўпчилик, айниқса, илм соҳасидагилар мамлакатимизда илм-фан борасида олиб борилаётган ислоҳотлардан яхши хабардор. Ҳар қандай соҳада бўлганидек, тизимнинг ривожи аввало ундаги мутахассисларга бевосита боғлиқ. Илм-фан соҳасида илмий даражага эга бўлган кадрлар муҳим ўрин тутади. Шунинг учун фикримни айнан илмий даража бериш тизимидан бошласам.\nМамлакатимиздаги илмий даража бериш тизими 2012 ва 2017 йилларда кескин ўзгартирилди. Иккала ҳолда ҳам ўзгаришлар координацияси Ўзбекистон Республикаси Олий Аттестация Комиссияси (ОАК) томонидан амалга оширилди. Яқин орада ОАК фаолиятига ўзгартириш киритиш имконини берувчи қарор лойиҳаси омма эътиборига ҳавола этилди.\nАмалдаги тизим ҳақида\nАмалдаги илмий даража беришнинг икки табақали тизими собиқ иттифоқ даврида ва мустақил бўлганимиздан то 2012 йилнинг июлига қадар (озгина ўзгартириш билан) амал қилган тизим билан деярли бир хил. Ҳозиргисида талаблар бирмунча кучайтирилган, номлар европалаштирилган, холос. Тан олиб айтиш керакки, шу ҳолида ҳам 2012-2017 йилда амал қилган бир табақали тизимдан кўп томонлама яхши. Лекин бу 5 йил амал қилган бир табақали тизимнинг мамлакатимиз илм-фан ривожига кўрсатган катта салбий оқибати сабаблигина ундан яхшироқ кўринади. Мазкур тизим афзалликлари ҳақида унинг тарафдорлари ёзгани маъқул. Мен унинг салбий жиҳатларига тўхталмоқчиман.\nБиринчидан, икки табақали тизим дунё давлатларининг кам сонли қисмида амал қилади, аксарияти собиқ иттифоқ таркибидаги мамлакатлар. Демак, бизнинг ривожланган давлатлар тизимига интеграциялашишимиз учун яна бир кераксиз тўсиқ. Бизда бериладиган «Фан доктори» (Doctor of Science) илмий даражаси билан чет элда профессор лавозимини эгаллай олмайсиз. Уларда бунинг учун бошқача талаблар бор. Бу илмий даражамиз тўғридан-тўғри тан олинадиган мамлакатлар саноқли бўлиб (айтайлик, Россия), бизнинг олимларимизда у мамлакатларга бориб ишлаш истаги ва талаби кўп эмас.\nИккинчидан, тадқиқотчи фан доктори илмий даражасини олиш учун маълум бир мавзу остида бирлаштириш мумкин бўлган тадқиқотлар олиб боришга мажбур бўлади. Бу эса уни янги йўналишларни ўрганиши борасидаги ҳаракатларини чеклайди. Илмда янги йўналишда қисқа муддатда муваффақият қозониб, яхши илмий натижалар олиш осон эмас. Боз устига, кўзлаётганимиз илм-фан ва ишлаб чиқариш интеграциясига ҳам акс таъсир этади. Халқаро миқёсдаги илмий ҳамкорлик, фанлар кесимидаги қўшма илмий лойиҳалар ёки бевосита олинган илмий натижаларни ишлаб чиқаришга татбиқ этиш борасидаги амалий лойиҳаларга қизиқишни камайтиради. «Фан доктори» илмий даражасига қўйилган юқори талаблар шуни тақозо қилади.\nУмуман, чет эллик олимлар билан ҳамкорлик икки томонлама манфаат асосига қурилади. Шу сабабдан, аксарият ҳолларда илмий тадқиқот олиб бораётган йўналишларни ўзгартириб туриш керак бўлади. Тадқиқотчи олим эса «Фан доктори» илмий даражасини олмоқчи бўлса, бундай «манёвр»ни чеклашга мажбур. Ахир у битта мавзу остида диссертация ёзиши керак.\nУчинчидан, «Фан доктори» илмий даражасига эга бўлган олимларнинг илмий кенгашлар, экспертлик гуруҳлари аъзолигига қўшилиш борасидаги алоҳида имтиёзлари, умуман, илм-фан соҳасидаги турли жараёнларга таъсир этиш имкониятларининг кенгайиши, бу илмий даража беришни маълум маънода «сиёсийлаштириб» юбормоқда. Бу ерда энди ОАКдан кўра соҳада фаолият кўрсатаётган шахсларнинг таъсири, умуман, инсон фактори кўпроқ рол ўйнаяпти десак, тўғрироқ бўлади.\nЭнди бевосита ОАКнинг ҳозирги пайтдаги фаолиятига танқидий назар ташласак.\nНималар ўзгаришини хоҳлардик?\nДиссертация ишлари мавзусига оид турли чеклов, тўсиқларни олиб ташлаш.\nМавзуга техник талаб қўйишни бекор қилиш. Ҳозирги талаб бўйича диссертация ишлари мавзуси маълум сондаги сўзлардан ошмаслиги белгиланган. Бу чеклов аксарият ҳолларда диссертация иши мавзусини тўла очиб беришга тўсқинлик қилади.\nМавзу ўзгарган ҳолда ОАК бюллетенида эълон қилиш шартларини олиб ташлаш. Умуман олганда, диссертация ишлари мавзулари диссертация иши якунланиб, ҳимояга чиқаётган пайтда ОАК базасига қўйиш учун бериш мақсадга мувофиқ бўлади. Илмий тадқиқот олиб борилаётганда мавзунинг ўзгариб бориши табиий жараён, бунга сунъий тарзда тўсиқ қўйиш – жараёнга салбий таъсир этиши аниқ.\nДиссертация иши ва автореферати учун қўйилган техник талабларни бекор қилиш. Бу ҳозирги пайтда ОАК томонидан диссертантларга қўйилаётган энг катта тўсиқ ҳисобланади. Ҳозирги талаблар ўта юқори ва кўплари кераксиздир. Мисол учун авторефератдаги мажбурий пунктлар ва уларга ёзиладиган матнлар мазмуни барча диссертация ишларини бир хил қолипга солиш учун ўйлаб топилгандек. Кўплаб ҳолларда ОАК томонидан авторефератга, у қайси фан йўналишидан бўлишидан қатъи назар Ўзбекистондаги илм-фан ривожига йўналтирилган Президент фармонлари, турли қонун ва қарорларни ёзишга мажбурлаш – бу энди шармандали ҳолатдир. Автореферат диссертация иши кириш қисмида тўлиқ такрорланади, бу талаб диссертантга асосий иш мазмунини ёритишда халақит беради.\nОАК томонидан илмий даража олиш учун қўйилган талабларга илмий кенгаш, экспертлар кенгаши томонидан қўшимчалар қўшиш имкониятини тўхтатиш. Бу имкониятдан аксарият ҳолларда кенгаш аъзолари, экспертлар ўз қарашларини сингдириш учун фойдаланиши кўпчиликка маълум. Бу ерда инсон факторига йўл қўйиш ғоят хатарли. Ҳатто айрим ҳолатларда коррупция учун яхши имкониятлар яратиши мумкин.\nОАК томонидан тасдиқланган илмий журналлар рўйхати ҳозирги пайтда йилда бир марта тасдиқланади. Ваҳоланки, ҳозирги тасдиқланган рўйхат қўл учида қилингани яққол билинади. Чунки, ундан дунё тан олган илмий базаларга киритилган журналларнинг туриши кўзланган мақсадга мутлақо мувофиқ эмас.\nАвтореферат чоп этишга рухсат бериш ва ҳимоя ҳақидаги эълонни ОАК бюллетенида эълон қилиш амалиётини бекор қилиш керак. Юқорида таъкидлаганимдек, автореферат билан боғлиқ қоғозбозликлар кўплаб диссертантларда норозилик уйғотишидан ташқари, айрим ҳолларда коррупцион ҳаракатларга сабаб бўлаётгани ҳақида хабарлар тарқаляпти. ОАК низомида ОАК бюллетенини ўз ҳисобидан чоп этиш кўзда тутилган. Сарфланган маблағларни қоплаш учун ОАК бу чоп этилган бюллетенларни ихтиёрий-мажбурий тартибда сотишни йўлга қўйишга мажбур бўлмоқда. Тўла ахборот бермаган ҳолда диссертантларга бир неча квитанциялар берилиб тўловни амалга оширишни сўраш ҳолатлари, тўланган бир нечта сондаги бюллетенлар ўрнига битта сондан бир неча нусха бериш каби нохуш ҳолатлар борлиги ғоят ачинарли.\nБизга қандай ОАК керак?\nЮқорида келтирилган ОАК фаолияти бўйича фикрларим давоми ўлароқ, ўз таклифларимни ҳам бериб ўтсам.\nОАК диссертация ишларининг мавзуларини тасдиқлаб, уни координация қилиши керак эмас. Диссертация ишлари ҳимояга тайёр бўлган ҳолда мавзуларнинг охирги версияси Д.И. бажарилган ташкилот томонидан маълум расмий жараёндан ўтказилиб, ОАКнинг махсус базасига киритиш учун берилиши керак, холос. Бу база онлайн тарзда барча учун очиқ бўлиши шарт.\nОАК диссертация иши расмий ҳимоя қилинмагунга қадар жараёнга аралашмаслиги керак. ОАКнинг иши диссертация расмий ҳимоясидан кейин, керакли ҳужжатлар тақдим этилган ҳолда уни халқаро миқёсда экспертизадан ўтказишга киришса бўлади. Диссертацияни плагиатга текшириш, илмий натижаларнинг тўғрилиги ва талаб қилинаётган илмий даража учун мослиги халқаро миқёсда анонимликни таъминлаган ҳолда амалга оширилиши лозим. Бунга сарфланадиган маблағлар ОАК ихтиёрида кераклича мавжуд бўлиши назарда тутилади. Диссертация иши ОАК томонидан экспертизадан муваффақиятли ўтган тақдирда тегишли диплом, акс ҳолда қонуний тарзда апелляция жараёни ўтказилиб, якуний қарор салбий бўлса, тегишли ҳужжат тақдим этилиб, ҳар иккала ҳолатда ҳам ОАК базасида диссертация иши бўйича тўла маълумот киритилиши кўзда тутилиши керак.\nОАК экспертизасидан салбий натижа олган диссертация ишини тақдим қилган илмий кенгашни алоҳида назоратга олиш, агар бу ҳол қайтарилса, бу кенгашни ёпиш ваколати ҳам ОАКда бўлиши мақсадга мувофиқ.\nОАК веб-сайтида Ўзбекистонда илмий даража, илмий унвонларни олиш учун қўйилган талаблар тўла ҳолда турли асосий тилларда мавжуд бўлиши лозим. Ихтиёрий одам, мисол учун Ўзбекистонда берилган илмий даражани тақдим этган ходимни ишга олувчи чет эл университети масъули, ОАК сайтидан илмий даражани олиш талаблари, даража эгаси, унинг диссертация иши ҳақида тўла маълумотни шу сайтдан топа олиши зарур. Илмий даражанинг ҳақиқийлигини текшириш бўйича қилинган ҳар қандай мурожаатга ОАК тезкор тартибда жавоб беришини йўлга қўйиш ҳам долзарб масалалардан бири.\nБу таклиф ОАКнинг илмий журналлар рўйхатига оид бўлиб, унга айнан халқаро тан олинган илмий базаларга турли сабабларга кўра кирмаган, лекин ОАК қўйган талабларга жавоб бера оладиган журналлар илмий кенгаш, соҳалар бўйича экспертлар томонидан тавсия қилиниб тузилган бўлиши керак. Бу рўйхат қўшиш учун келган таклиф тегишли тарзда кўриб чиқилиб, исталган пайтда янгиланиши мумкин бўлиши керак. ОАК сайтидан бу рўйхатдан керакли журнал жой олгани, оммалашганини билиш мураккаб жараён эмас.\nИлмий даража бериш борасида илмий кенгашлар ваколатини ошириш, шу билан бирга, инсон фактори туфайли қўшимча талаблар қўйилмаслигининг олдини олиш учун аниқ механизм ишлаб чиқилиши керак. Илмий кенгаш фаолиятини маълум молиявий тўловлар асосида жамоатчилик асосида юргизиш. Уни манфаатли тарзда юритиш кенгашга берилаётган ваколат билан биргаликда, масъулиятга ҳам жиддий ёндашишга сабабчи бўлади.\nМамлакатда бир табақали илмий даража «Фалсафа доктори» (PhD) даражаси жорий этилганидан сўнг, илмий кенгашларни илмий тадқиқот институтлари, илмий марказлар, университетларда очиш мақсадга мувофиқ бўлади. Докторантурага қабул, ундаги ички жараёнлар ҳар бир муассасанинг ўзига ҳавола этилиши керак. Илмий кенгашлар диссертация иши тайёр бўлган ҳолда расмий мурожаат қилингач, тақдим этилган иш бўйича экспертиза ва якуний ҳолда диссертация ҳимоясини ўтказиши кўзда тутилади. Бу жараён ҳам имкон қадар қоғозбозлик, инсон факторидан йироқ ҳолда, аниқ кўрсатилган механизм бўйича амалга оширилишини таъминлаш керак.\nОАКга илмий ходимларнинг илмий даража олгандан кейинги фаолиятини мониторинг қилиш ваколати берилиши кўзда тутилаётганини ҳисобга олиб, бундай ишлар илм-фан ривожи учун хизмат қилмаслигини таъкидламоқчиман. Бундай назорат билан илм-фан ривожланиб қолмайди. ИТИ, ОТМлар ўз илмий кадрларини ўзлари назорат қилиши, мотивация бериши, умуман ҳар қандай фаолияти икки томонлама шартнома асосида бўлиши керак. Масъулият ва мустақиллик бизнинг ОТМларимиз учун жуда зарур. Бу, умуман олганда, илмий соҳада ҳам рақобат муҳитини яратишга хизмат қилади.\nтаклифлар хатолар Олий аттестация комиссияси фан доктори илмий даража\nТаълим 25/12, 18:55\nИлмий даражага эга ходимларга маошининг 60 фоизигача қўшимча ҳақ тўланади


Ногиронларга имтиёзли кредит бериладими? – MEHRTILSIMI.uz\nСаламат Авезов 04.10.2019\tFikr bildirganlar yo’q 149 кўрилди\nҲа, Сиз банклардан кредит олишингиз мумкин. Сизга ҳозирги кунда “Истеъмол кредит”и берилиши мумкин. Сиз банкка мурожаат қилиб кредит олиш учун ариза берасиз ва тегишли ҳужжатларни тақдим этишингиз керак бўлади. Бу турдаги кредитда имтиёзлар мавжуд эмас.\nAvvalgi Avvalgi sahifa: Халық демократиялық партиясы өзи кимниң, қалайынша мәплерин қорғайды?\nKeyingi Keyingi sahifa: «ИМКАНИЯТЫМ ШЕКЛЕНДИ» ДЕМЕЙДИ


Тошкентда «Makon Marketing Forum 2022» тўртинчи халқаро маркетинг бизнес-форуми бўлиб ўтади – Kommers.uz\nФорум иштирокчилари бозор экспертларидан долзарб билимлар олади ва уларни ўз бизнеси ва профессионал ўсиши учун қўллаш имконига эга бўлади.\nHyatt Regency Tashkent’да 21 майда етакчи маҳаллий ва хорижий экспертлар, маркетологлар ва йирик компаниялар топ-менежерлари чиқиш қилади, Ўзбекистон шароитида самарали ишловчи маркетинг воситалари тўғрисидаги амалий тажрибалари билан ўртоқлашади.\nФорум иштирокчилари бозор экспертларидан долзарб билимлар олади ва уларни ўз бизнеси ва профессионал ўсиши учун қўллаш имконига эга бўлади. Форумга Ўзбекистон, Италия, Словения, Қозоғистон, Россиядан экспертлар таклиф этилган. Спикерлар шахсий тажрибалари билан ўртоқлашади ва стратегия бизнесни қандай ривожланиши тўғрисида қимматли маслаҳатларини беради.\n«Бу йил тўртинчи бор ўтказилаёган Форумнинг асосий вазифаси, – Форум ташкилотчиси, Ўзбекистон маркетинг уюшмаси бошқаруви раиси Диёр Мирзааҳмедовнинг фикрига кўра, – ҳар йилги, аллақачон анъанага айланишга улгурган форматни қўллаб-қувватлашдир: йилда бир марта реал тажриба ва билимга эга бўлган маҳаллий ва хорижий маърузачилар маҳаллий энг фаол маркетологлар ва тадбиркорлар билан учрашадилар ва ўзларининг реал кейслари ва ўтган йилдаги кузатувларини ҳамкасблари ҳамда бошловчи мутахассислар билан баҳам кўради.


Кузатув кенгаши мажлиси БАЁНИ №6 | "Урганчшароб" АЖ\nКузатув кенгаши мажлиси БАЁНИ №6\n29.05.2015 йил № 6 Урганч шаҳри\nМажлис раиси : Жамият Кузатув кенгаши аъзоси, “Ўзвиносаноат – Холдинг” ХК мутахассиси Б.ҒАЗИЕВ\nҚатнашдилар: Жамият Кузатув кенгаши аъзолари Р.АБДУРАИМОВ, В.АТАБАЕВ\nТаклиф этилганлар: Жамият бошқарув раиси в.в.б, аъзолари\nКорпоратив маслаҳатчи Ш.ЭШЧАНОВ, А.АРТИҚОВ\nЙиғилиш кворуми 80 %\nЖамиятнинг янги ташкилий тузилмасини маъқуллаш ва акциядорларнинг навбатдан ташқари Умумий йиғилиши тасдиқлаши учун киритиш;\nЖамият Уставига ўзгартириш ва қўшимчалар киритиш масаласини акциядорларнинг навбатдан ташқари Умумий йиғилишида ҳал қилиш ва тасдиқлаш учун киритиш;\nЎзбекистон Республикаси Президентининг 2015 йил 24 апрелдаги “Акциядорлик жамиятларида замонавий корпоратив бошқарув услубларини жорий этиш чора-тадбирлари тўғрисида”ги ПФ-4720-сонли фармонини бажарилишини таъминлаш учун акциядорларнинг навбатдан ташқари умумий йиғилишини чақириш, йиғилиш ўтказиш санаси, жойи ва вақтини белгилаш тўғрисида;\nЖамият акциядорларининг навбатдан ташқари умумий йиғилиш кун тартибини белгилаш;\nЖамият акциядорларининг навбатдан ташқари йиғилишида қатнашиш ҳуқуқига эга бўлган акциядорларнинг рўйхати тузиладиган санани белгилаш тўғрисида;\nНавбатдан ташқари умумий йиғилиш ўтказилиши тўғрисида акциядорларга ҳабар қилиш тартибини белгилаш тўғрисида;\nЖамият акциядорларининг навбатдан ташқари умумий йиғилишида овоз бериш бюллетени ва таклифнома шакли ва матнларини тасдиқлаш тўғрисида;\n“Урганч Шароб” АЖ молия хўжалик фаолиятининг 2015 йил\n1-чорак якуни бўйича ва 2-чоракда амалга ошириладиган вазифалар тўғрисида жамият бошқаруви раиси в.в.б Ш.Эшчановнинг ҳисоботи;\nЖамиятнинг 2015 йил 1-чорак иш фаолияти бўйича ички аудит ҳисоботини тасдиқлаш.\nКун тартибидаги биринчи масала юзасидан жамият Кузатув кенгаши аъзоси Б.Ғазиев сўзга чиқиб, Ўзбекистон Республикаси Президентининг 2015 йил 24 апрелдаги “Акциядорлик жамиятларида замонавий корпоратив бошқарув услубларини жорий этиш чора-тадбирлари тўғрисида”ги №ПФ-4720 сонли фармони ижроси таъминлаш мақсадида жамиятнинг янги ташкилий тузилмасини тасдиқлаш лозимлигини айтиб ўтди ва янги ташкилий тузилма билан таништириб чиқди (1-илова).\nШу сабабли ушбу жамиятнинг янги ташкилий тузилмасини маъқуллаш ва акциядорларнинг навбатдан ташқари Умумий йиғилиши тасдиқлаши учун киритиш таклифини киритди. Таклиф овозга қўйилди.\n– Тарафдорлар 4 киши 100 %;\n– Бетарафлар йўқ.\nКун тартибидаги иккинчи масала юзасидан Кузатув кенгаши аъзоси Б.Ғазиев Ўзбекистон Республикаси Президентининг 2015 йил 24 апрелдаги “Акциядорлик жамиятларида замонавий корпоратив бошқарув услубларини жорий этиш чора-тадбирлари тўғрисида”ги №П Ф-4720 сонли фармони ижроси таъминлаш мақсадида жамият Уставига ўзгартириш ва қўшимчалар киритиш лозимлиги таклифи киритди ва таклиф овозга қўйилди.\nОвоз бериш якунлангандан сўнг кун тартибидаги учинчи масала мажлис раиси ўз фикрини билдирди.\nАкциядорларинг навбатдан ташқари йиғилиши 2015 йил 17 июнь куни соат 1100да Урганч шаҳар, Саноатчилар кўчаси 417-А уй “Урганч Шароб” АЖ мажлислар залида ўтказиш таклифини овозга қўйди.\nКун тартибидаги тўртинчи масала бўйича Кузатув кенгаши аъзоси Б.Ғазиев жамият акциядорларининг навбатдан ташқари умумий йиғилиш кун тартибига қуйидаги масалаларни киритиб ўтди:\nЖамиятни ташкилий тузилмасини тасдиқлаш;\nПФ-4720-сонли фармонига асосан жамият уставига ўзгартириш ва қўшимчалар киритиш;\nКиритилган таклиф жамият кузатув кенгаши аъзолари овозига қўйилди.\nКун тартибидаги бешинчи масала бўйича мажлис раиси акциядорларнинг навбатдан ташқари умумий йиғилишда қатнашиш ҳуқуқига эга бўлган акциядорларнинг рўйхати тузиладиган санани белгилаш бўйича 2015 йил 14 июнь ҳолатига тузиш таклифи киритилди. Киритилган таклиф жамият кузатув кенгаши аъзолари овозига қўйилди.\nКун тартибидаги олтинчи масала акциядорларнинг навбатдан ташқари умумий йиғилишни акциядорларга хабар қилиш тартибини белгилаш йиғилиш тўғрисида биржа иқтисодий газетаси саҳифасида эълон чоп эттириш, жамиятнинг вэб-сайтида эълон бериш ҳамда электрон почта (мавжуд бўлса) орқали ҳар бир акциядор номига билдиришномалар юбориш жамиятда ишлаб юрган акциядорларни эса рўйхатини тузиб, имзо қўйдириб, таклифномаларни уларга тарқатиш таклифини киритдилар. Киритилган таклифлар овозга қўйилди.\nКун тартибидаги еттинчи масала акциядорларнинг навбатдан ташқари умумий йиғилишни овоз бериш бюллетени ва таклифнома шакли ва матнларини (2 ва 3 илова) тасдиқлаш таклифи киритилди. Киритилган таклифлар овозга қўйилди.\nМажлис раиси саккизинчи масала бўйича сўзни жамият бошқарув раиси в.в.б. Ш.Эшчановга берди.\nШ.Эшчанов сўзи: 2015 йил учун тасдиқланган бизнес режа бўйича жамиятда:\nАроқ ишлаб чиқариш 545 минг дал;\nВино ишлаб чиқариш 120 минг дал;\nКоньяк ишлаб чиқариш 3 минг дал.\nШундан, 2015 йилнинг 1-чорагида:\nАроқ ишлаб чиқариш 150 минг дал;\nВино ишлаб чиқариш 37 минг дал;\nКоньяк ишлаб чиқариш 1 минг дал.\nҲақиқатда 2015 йилнинг 1-чорагида ишлаб чиқарилгани:\nАроқ ишлаб чиқариш 149 минг дал, 99,3 %;\nВино ишлаб чиқариш 37 минг дал, 100 %;\nКоньяк ишлаб чиқариш 1 минг дал, 100 %.\n2015 йилнинг январ-март ойларида жами 6616,4 млн.сўм, жумладан, 4618 млн.сўм акциз солиғи, 1452,6 млн.сўм қўшилган қиймат солиғи тўланган. Олинган соф фойда 346,7 млн.сўм. Дебитор қарзлар 2783,9 млн.сўм, кредитор қарзлар 4746,2 млн.сўмни ташкил қилади. Дебитор қарзлар асосан харидорларнинг қарзи ҳисобидан кўпайган, кредитор қарздорлик асосан мол етказиб берувчиларга қарзлар ҳисобидан кўпайган бўлиб, бизнес режа кўрсаткичларини бажариш мақсадида ишлаб чиқариш жараёни учун сотиб олинган ёрдамчи материалларга ўз вақтида тўлов амалга оширилмаганлиги билан изоҳланади. Муддати ўтган дебитор ва қредитор қарзлар мавжуд эмас.\n2015 йилнинг 2-чорагида 120 минг дал ароқ, 30 минг дал вино ҳамда 1 минг дал коньяк ишлаб чиқариш режаси ўрнатилган.\nБугунги кунда ишлаб чиқилган тадбирларга асосан ишлаб чиқариш ва тайёр маҳсулотларни реализация қилиш, ишлаб чиқаришнинг давомийлигини таъминлаш масалалари бош масала бўлиб қолмоқда. Ишлаб чиқарилиши кутилаётган ароқ, вино маҳсулотлари вилоятда фаолият кўрсатаётган ҳудудий ихтисослаштирилган Хоразм, Хонқа, Хива, Қўшкўпир ва Янгибозор шароб савдо базалари ва вилоятдан ташқарида фаолият кўрсатаётган Қўнгират, Тохиатош, Эллик қалъа, Беруний, Марказ, Тўрткўл, Қарақалпақ ва бошқа ихтисослаштирилган шароб савдо базаларининг жамиятимиз томонидан ишлаб чиқарилаётган маҳсулотларини сотиб олиш ва намунали савдони ташкил этиш борасидаги масъулиятлари оширилиб, тасдиқланган тадбирларнинг бажарилиши юзасидан тегишли кўрсатмалар берилиб, уларнинг шахсий жавобгарлиги оширилган. Жамиятда ароқ ва вино маҳсулотлари тасдиқланган стандарт талаблари асосида ишлаб чиқарилиши юзасидан қаттиқ назорат ўрнатилган жамият тасарруфидаги лаборотория хизмати ишлаб чиқариш жараёнида қатнашувчи мутахассис ходимларнинг барчаси маҳсулот ишлаб чиқариш технологик жараёнининг талаб даражасида бажарилишига, ишлаб чиқарилаётган маҳсулотларнинг ички ва ташқи сифатига, безатиш, дизайнларини яхшиланиб борилиши бўйича масъул қилиб белгиланганлар. Реализация бўйича олиб борилган тадбирларга қарамасдан, шароб савдо базалари шартнома шартларини тўлиқ бажармасдан келмоқдалар. Бу ҳолат асосан жамиятимизнинг ишлаб чиқариш жараёнига салбий таъсир қилиб самарали иш фаолиятига сезиларли тўсқинлик қилади.\nКузатув кенгаши аъзоси Б.Ғазиев сўзи:\nҲурматли кузатув кенгаши аъзолари мана бошқарув раиси в.в.б Ш.Эшчановнинг 2015 йилнинг 3 ой якуни бўйича ҳисоботини тингладик. Бунга кўра жорий йилнинг 1-чорагига мўлжалланган бизнес режа кўрсаткичлари бажарганлигини инобатга олиб, 2015 йилнинг 2-чорагида хам бизнес режа кўрсаткичларини ортиғи билан бажаришимиз учун барча имкониятлар мавжудлигини таъқидлаб ўтди.\nКузатув кенгаши аъзолари В.Атабаев, А.Қодиров, Р.Абдураимовлар ҳам ўз сўзларида жамият бошқаруви раиси в.в.б ва кузатув кенгаши аъзосининг фикрларини қўллаб қувватлаб, ишлаб чиқаришни ривожлантириш, ассортиментларни кўпайтириш, экспорт учун маҳсулотлар ишлаб чиқариб, корхонага чет эл валютасини олиб келиш, ички бозорга ҳам сифатли, дизайни яхши маҳсулотлар чиқариш, кўпроқ фойда олиш тўғрисидаги фикрларини билдирдилар.\nКун тартибидаги тўққизинчи масала бўйича жамият ички аудит хизмати аудитори Бозоров Хомид сўзи:\nМен, 2015 йил 1 январдан 1 апрел ҳолатига бўлган давр учун молиявий хўжалик фаолияти аудиторлик текшируви ўтказдим. Текширув ҳаққонийлиги ва молиявий ҳисобот ҳамда бошқа молиявий ахборотларнинг қонуний хужжатларга, шунингдек молиявий-хўжалик фаолиятини ҳаққоний ҳолатига мувофиқлигини баҳолашга асосланган. Умуман жамият молиявий фаолият 2015 йилнинг 1-чорагида самарали якунланганлигини таъқидлаб ўтди ва ўзининг қуйидаги тавсияларини берди.\nЖамиятда мавжуд бухгалтерия ҳисоби юритишнинг асоси бўлиб ҳисобланган “Ҳисоб сиёсати”нинг янги таҳририни ишлаб чиқиш;\nБухгалтерия ҳисобини юритишда Вазирлар Маҳкамасининг 1999 йил 5 февралдаги “Маҳсулотларни ишлаб чиқариш, сотиш жараёнида харажатлар таркиби ва молиявий натижаларни шакллантириш тўғрисида”ги 54-сонли низом талабларига тўлиқ риоя этиш;\nИчки назорат системасини кучайтириш чораларини кўриш;\nЖамият активларининг бутлигини таъминлаш мақсадида ҳар ойда ўтказиладиган саноқ (инвентаризация)ларни ўзгариб турувчи ишчи гуруҳларини ташкил этган ҳолда ҳаққоний ўтказилишига эришиш;\nМутахассисларнинг билим даражасини ошириш, қонунчиликка киритилаётган ўзгаришларни ўз вақтида ўзлаштириш ҳамда жамият фаолиятида қўллаш мақсадида “НОРМА” электрон тармоғига уланиш тавсия этилади.\nОвозга қўйиш натижаларини ҳисобга олган ҳолда “Урганч Шароб” акциядорлик жамияти Кузатув кенгаши йиғилиши\nЖамиятнинг янги ташкилий тузилмасини 1-иловага мувофиқ маъқуллансин ва акциядорларнинг навбатдан ташқари Умумий йиғилиши тасдиқлаши учун киритилсин.\nЖамият Уставига ўзгартириш ва қўшимчалар киритиб жамият акциядорларининг навбатдан ташқари Умумий йиғилиши тасдиқлаши учун киритилсин.\nЎзбекистон Республикаси Президентининг 2015 йил 24 апрелдаги “Акциядорлик жамиятларида замонавий корпоратив бошқарув услубларини жорий этиш чора-тадбирлари тўғрисида”ги ПФ-4720-сонли фармонини бажарилишини таъминлаш учун акциядорларнинг навбатдан ташқари умумий йиғилиши 2015 йилнинг 17 июнь куни соат 1100 да Урганч шаҳар Саноатчилар кўчаси 417-А уй “Урганч Шароб” АЖ мажлислар залида ўтказилсин.\n“Урганч Шароб” акциядорлик жамияти акциядорларининг навбатдан ташқари умумий йиғилиши кун тартиби қуйидагича белгилансин:\nАкциядорлик жамиятининг ташкилий тузилмасини кўриб чиқиш ва тасдиқлаш;\nЎзбекистон Республикаси Президентининг 2015 йил 24 апрелдаги “Акциядорлик жамиятларида замонавий корпоратив бошқарув услубларини жорий этиш чора-тадбирлари тўғрисида”ги ПФ-4720-сонли фармонига асосан жамият уставига ўзгартириш ва қўшимчалар киритиш.\nАкциядорларнинг навбатдан ташқари умумий йиғилишини ўтказиш тўғрисида акциядорларга ҳабар қилиш учун 2015 йил 5 июнь ҳолатига ва йиғилишида қатнашиш ҳуқуқига эга бўлган акциядорларнинг реестри 2015 йил 14 июнь куни ҳолатига тузилсин.\nАкциядорларнинг навбатдан ташқари умумий йиғилишини ўтказиш тўғрисида “Биржа” иқтисодий газетаси саҳифасида эълон чоп эттириш, жамиятнинг вэб-сайтида эълон бериш ҳамда электрон почта (мавжуд бўлса) орқали ҳар бир акциядор номига билдиришномалар юборилсин. Жамиятда ишловчи акциядорларни эса рўйхати тузилиб, имзо қўйдириб, мажлисга қатнашиш таклифномалари уларга тарқатилсин.\nОвоз бериш бюллетени ҳамда жамият акциядорларига ёзма ҳабарнома (таклифнома) матнлари 2чи ва 3чи иловаларга мувофиқ тасдиқлансин.\n“Урганч Шароб” АЖ 2015 йилнинг 1-чораги давомида ижтимоий ва иқтисодий ривожланиш якунлари ва 2-чоракдаги вазифалар тўғрисидаги жамият бошқаруви раиси в.в.б. Ш.Эшчановнинг ҳисоботи 2015 йилнинг\n2-чораги учун тасдиқланган бизнес-режа топшириқларини бажариш шарти билан тасдиқлансин.\n“Урганч Шароб” АЖ ички аудити Бозоров Хамиднинг 2015 йил\n1-чорак якуни бўйича ҳисоботи тасдиқлансин.


Иордания оқ, Ўзбекистон кўк формада ўйнайди / CHAMPIONAT.asia\n21:38Дунёнинг энг қиммат ярим ҳимоячилари 10 20:59Карикатура: Антонио Конте Диего Костасиз қийналмоқда 13 20:42“Андижон” назорат учрашувида “Цементчи”ни мағлуб этди 5 20:32"Ливерпуль" "Реал" юлдузига 100 миллион евро тўлашга тайёр 21 20:04ПСЖ Гвардиолани ўзига оғдириб олмоқчи 12 20:00"Арсенал" - "Кристал Пэлас". LIVE ҳисоб 42 20:00"Бернли" - "Манчестер Юнайтед". LIVE ҳисоб 28 19:36Омар Моманидан янги карикатура: Қирол қайтди, унга соғлиқ тилаймиз! 21 19:25U-23 Осиё чемпионати. Барча ярим финалчилар маълум 43 19:23АПЛ. "Челси" йирик ҳисобда ғалаба қозонди 56 19:20Қўшимча вақтда тўртта гол киритилди. Вьетнам ярим финалда! 41 19:07Расман: "Барселона" Гризманн билан келишув ҳақидаги маълумотни рад этди 16 18:55Olamsport: Анвар Бойназаров профессионал спортчи бўлиш учун уйини сотганми? 5 18:45Хайнкес Хамес ва Руди келишмовчилиги ҳақида: "Футбол - эркаклар спорт тури" 11 18:14Зидан Неймар ҳақида фикр билдирди 23\nИордания оқ, Ўзбекистон кўк формада ўйнайди\n06 сен 08:30\nЎзбекистон миллий терма жамоаси кеча Амманга етиб боргани ҳақида хабар бердик.\nТерма жамоа кечанинг ўзида Амманда расмий машғулотда иштирок этди. Ундан олдин менежерлар йиғилиши бўлиб ўтиб унда жамоалар ўйинда қайси рангли футболкаларда ўйнашлари аниқлаб олинди. Иордания бугунги учрашувда оқ либосда, Ўзбекистон эса кўк либосда ўйнайди.\nКеча шунингдек, Ўзбекистон терма жамоаси сафида майдонга тушиш бўйича рекордчи Темур Кападзенинг туғилган куни бўлиб ўтди. Ярим ҳимоячи 32 ёшга тўлди. Мурабийлар штаби ва футболчилар фахрий футболчини табриклашди.\nТерма жамоа ичидаги муҳит ҳақида гапирадиган бўлсак, ишонч билан айтиш мумкинки футболчилар курашга шай ҳолатдалар.\nБахтиёр Маметов Амман шаҳридан


Украина ҳукумати: Барча аёллар ва болалар «Азовсталь»дан эвакуация қилинди\nУкраина бош вазири ўринбосари, вақтинча босиб олинган ҳудудлар реинтеграцияси бўйича вазир Ирина Верешчук Мариуполдаги «Азовсталь» заводидан тинч аҳолини эвакуация қилиш якунланганини маълум қилди.\n«Президентнинг топшириғи бажарилди: ‘Азовсталь’дан барча аёллар, болалар ва қариялар эвакуация қилинди. Мариупол гуманитар операциясининг мазкур қисми якунланди», — деб ёзган Верешчук ўзининг Telegram-каналида.\nУ «Азовсталь» ҳудудида яна тинч аҳоли бор-йўқлигига аниқлик киритмаган.\n«Азовсталь» — Мариуполдаги Украина ҳарбийлари назоратидаги сўнгги жой. Апрель ойи охирида мамлакат расмийлари заводда ҳарбийлар билан бирга камида 2000 тинч аҳоли вакиллари борлигини даъво қилган эди. Зеленский Мариуполда қолганлар ўлдирилса, Россия билан музокараларга нуқта қўйилишини айтган.\nМай ойи бошида БМТ ва Қизил Хоч ташкилоти кўмагида заводдан тинч аҳолини эвакуация қилиш бошланди (томонлар эвакуация қилинганлар сони бўйича турли маълумотларни келтирди). Улардан баъзилари Запорожьега етказилган, бошқалари эса, Россия Мудофаа вазирлигининг таъкидлашича, Донтескда қолишга қарор қилган.


Жорий йилнинг 5-10 апрель кунлари Термиз шаҳри Халқаро бахшичилик фестивалига мезбонлик қилади. Давлатимиз раҳбари ташаббуси билан илк маротаба ўтказилаётган ушбу фестивалдан кўзланган асосий мақсад ўлмас қадрият ва анъаналаримизнинг барҳаётлигини таъминлаш, ёш авлодни уларга ҳурмат руҳида тарбиялашга қаратилган десак муболаға қилмаган бўламиз. Зеро, заминимиз моддий ҳамда маданий меросларга бойлиги билан ажралиб туради.\nШуни айтиш керакки, бу каби сайъ-ҳаракатлардан ЎзМТДП фаоллари ҳам четда туришгани йўқ. Хусусан, халқ депутатлари Сурхондарё вилоят Кенгашига партиямиздан сайланган депутат Шахзод Худойбердиев ташаббуси билан ана шундай хайрли тадбирга қўл урилди. Яъни, Шўрчи туманидаги 65-сонли умумий ўрта таълим мактабида таҳсил олаётган фаол ва ташаббускор ёшлардан бир гуруҳи депутат Шахзод Худойбердиев ҳамда Шўрчи туманидаги “Ёшғайрат” маҳалла фуқаролар йиғини раиси Ўрол Шерхонов ҳамроҳлигида Ал Ҳаким ат-Термизий, Имом Исо Термизий, Термиз шаҳридаги архиеология музейига ташриф буюрдилар.\nШу куни ёшлар Термиз шаҳридаги ёшлар марказида фаолият юритаётган тўгараклар кириб тенгдошлари томонидан тайёрланган ишланмаларни кўздан кечиришди. Айниқса, улар Ўзбекистон кино ижодкорлари томонидан тасвирга олинган фильмни ўзгача завқ билан томоша қилишди. Бир сўз билан айтганда ЎзМТДП фаоллари бу сингари юртимиз тақдирига дахлдор бўлган барча жабҳаларда фаоллик ва ташаббускорлик кўрсатишга интилмоқдалар.


Ўзбекистоннинг ташқи бозордаги энг рақобатбардош мева-сабзавотлари — таҳлил – Kommers.uz\nЭкспертлар томонидан мева ва сабзавотларнинг 127 та товар гуруҳи баҳоланди, ушбу баҳолаш аввалгисидан 6 та қийматли ТИФ ТН бўйича маълумотлар асос қилиб олингани билан фарқ қилади.\nПрогнозлаштириш ва макроиқтисодий тадқиқотлар институти экспертлари Ўзбекистонда етиштирилувчи мева-сабзавотларнинг ташқи бозордаги рақобатбардошлигини қайта баҳолади. Kommers.uz’га таҳлилий материал тақдим этилди.\nИнститут 2021 йилнинг июнь ойида мева-сабзавот маҳсулотларининг рақобатбардошлигини баҳолаган ва унинг натижаларини эълон қилган, бироқ ҳисоб-китоблар 4 та қийматли ташқи иқтисодий фаолият товар номенклатураси (ТИФ ТН) маълумотлари асосида амалга оширилганди.\nУшбу баҳолаш 6 та қийматли ТИФ ТН бўйича маълумотлар асос қилиб олингани билан фарқ қилади. Шунинг учун аввал кўриб чиқилган 35 та товар гуруҳлари ўрнига бу сафар мева ва сабзавотларнинг 127 та товар гуруҳи баҳоланди.\nПМТИ экспертлари ҳисоб-китоблар натижасида олинган RCA ва LFI индексларининг ўртача қийматларини таққослаш асосида мева-сабзавотларни 3 гуруҳга ажратди:\nташқи бозорда сезиларли қиёсий устунликка эга бўлган товарлар;\n«маргинал» ҳолатдаги, яъни баъзи йилларда жаҳон бозорида рақобатбардош бўлган, айрим йилларда эса рақобатбардош бўлмаган ҳамда ташқи бозор шароитига жуда боғлиқ бўлган товарлар;\nташқи бозорда қиёсий устунликка эга бўлмаган товарлар.\nШундай қилиб, Ўзбекистон товаррларнинг ташқи бозорда аниқ қиёсий устунликка эга бўлган 36 та ва қиёсий устунликка эга бўлмаган 58 та гуруҳини аниқлашга муваффақ бўлинди. Товарларнинг қолган 33 та гуруҳи бўйича қиёсий устунликнинг мавжудлиги ёки йўқлиги аниқ эмас ва улар бозор шароитига боғлиқ.\n2017-2021 йилларда жаҳон бозорида энг катта қиёсий устунликка эга бўлган маҳсулотлар 10 талигига қуйидагилар киради:\nбарча кўринишдаги ловиялар (vingaspp., phaseolusspp.) қуритилган, пўсти олинган, пўстидан тозаланган ёки тозаланмаган, майдаланган ёки майдаланмаган;\nСарҳил ўрик (ТИФ ТН коди 080910); Ловиянинг vingamungo (l.) hepper ёки vingaradiata (l.) турлари.\nШунингдек, қуритилган, пўсти олинган, пўстидан тозаланган ёки тозаланмаган, майдаланган ёки майдаланмаган wilczek, хурмо, майиз, олхўри қоқи, гилос, туршак, олма қоқи, қисқа муддатли сақлаш учун мўлжаллаб консерваланган, лекин бу шаклда озуқа сифатида истеъмол қилиш учун яроқсиз бўлган бошқа сабзавот ва ўсимлик аралашмалари ҳам киритилган.\nЖаҳон бозорида 2017-2021 йилларда энг катта қиёсий устунликка эга бўлган мева-сабзавотлар 10 талиги\nRCA — аниқланган қиёсий устунлик индекси. Агар RCA индекси 1 дан катта бўлса, у ҳолда мамлакат Х товарни ишлаб чиқаришда рақобат устунлигига эга, деб ҳисобланади. Индекс қанчалик катта бўлса, рақобат устунлиги шунчалик юқори бўлади. RCA индекси қанчалик паст бўлса, маҳсулотнинг рақобатбардошлиги шунчалик паст бўлади. Мисол учун, юқоридаги жадвалдан кўриниб турибдики, маҳсулот — ловия (168,9) энг катта рақобат устунлигига эга.\nLFI — соф савдо оқимлари тўғрисидаги маълумотларга асосланган қиёсий устунликни ҳисоблаш учун мўлжалланган савдо индекслари. Агар Х маҳсулот учун LFI индекси 0 дан катта қийматга эга бўлса, маҳсулот жаҳон бозорида рақобатбардош ҳисобланади, мос равишда салбий қиймат унинг рақобатбардош эмаслигидан далолат беради. Масалан, хурмо 0,15, гилос эса 0,32 LFI индексига эга бўлса, демак гилоснинг рақобатбардошлиги хурмоникига қараганда анча юқори.\nЎтказилган тадқиқот асосан сарҳил мева-сабзавотлар ёки чуқур қайта ишланмаган маҳсулотлар жаҳон бозорида рақобатбардош эканлигини кўрсатди. Кейинги қадамда мева-сабзавотлар ва уларни қайта ишлаш натижасида олинган маҳсулотларнинг рақобатбардошлигини оширишга қаратилган дастурни ишлаб чиқиш зарур.\nУнинг доирасида эътиборни жаҳон бозорида (нави ҳамда сифати бўйича) афзал кўрилиши ҳамда Ўзбекистонда тармоқнинг қандай имкониятларга эга эканига қараб, мева-сабзавотларнинг алоҳида турларига қаратиш мақсадга мувофиқ.\nДарья Ильина — ПМТИ лойиҳа раҳари


7 май Радио куни сифатида нишонланишини ҳали совет даврлариданоқ билар эдим. Аммо 7 май оталар куни эканлигини Германияга ҳижрат қилгач билдим.\nРаҳматли отам Ражаббой Бобожон бутун умрини радиога бағишлаган эди. Бугунги радио кунида отамни эслайман.\nОтам (Аллоҳ раҳмат қилсин) Ражаббой Бобожон 40 йил мобайнида Ўзбекистон радиосининг Хоразмдаги махсус мухбири бўлиб ишлади.\nОтамнинг иш майдони Хоразм вилоятининг бутун ҳудудлари эди. Зил-замбил “репортёр” магнитофони билан отам Питнакдан Дўсимбийгача, Моноқдан Овшаргача бўлган масофани пикап “Москвич”да кезиб репортажлар ҳозирлар эди.\nБрежнев дастурхонига Хоразм қовунларини етказиб берадиган Матвафо ота ëки Никита Хрушчевнинг шахсий дўсти Искандар Дўсов отам ҳозирлайдиган репортажлар қаҳрамони эди.\nРадиобошловчиси Қодир Махсумов “Хоразмдаги мухбиримиз Ражаббой Бобожонов биз билан жонли алоқада, ассалому алайкум, Ражаббой оға”, дейиши билан отам баланд овозда “валайкум ассалом, Қодиржон”, деб репортажни бошлар эди.\nОтам уйдаги улкан магнитофондаги ош ейдиган лаган катталигидаги ленталарни ацетон билан ëпиштириб монтаж қилар эди.\nЛенталардаги респондентлар овози эса текстга туширилиши лозим эди.\nМенга зўрға бўйим етадиган улкан магнитофон тугмаларини босиб ўчириш каби зерикарли вазифа тушар эди.\nОтам лентадаги овозларни эшитиб, жумлама жумла машинкада чиқиллатар эди.\nМонтаж бўлган якуний маҳсулот эса зудлик билан Урганч аэропортига етказилар эди.\nУчувчилар лентани Тошкент аэропортидаги махсус қутига ташлашар эди. Радио ходимлари эса бу лентани олиб эфирга қўйишар эди.\nШуҳрат ва Ғайрат Бобожоновлар\nМен бу касб билан шуғулланишни ҳеч қачон орзу қилмаган эдим.\nШоир, рассом, киночи бўлишни орзу қилардим. Рассом бўлиб эътироф қилиндим ҳам.\nАммо бундан 21 йил олдин 1994 йилнинг 12 апрели куни тележурналист бўлиб эфирга чиқдим.\nЎзбекистон тарихидаги илк мустақил телеканал TV ALC дастурини ўша куни Хоразм, Бухоро, Қорақалпоғистон ва Туркманистондаги миллионлаб одамлар кўрди.\nБиз ТВ зона 4 тизими орқали Москва дастури бериладиган каналдан чиқиб, Москва дастурларини кутаëтган ўртоқларга “Жаноблар ва хонимлар”, деб мурожаат қилдик.\nМана, 16 йилдан ошибдики, радиожурналистика билан шуғулланаман. Ота касбида энди.\n“Озодлик” радиоси журналисти\ndata-title="7 май – Радио куни" data-description="<p>7 май Радио куни сифатида нишонланишини ҳали совет даврлариданоқ билар эдим. Аммо 7 май оталар куни эканлигини Германияга ҳижрат ..." data-image="https://eltuz.com/wp-content/uploads/2016/05/rasm1359.jpg" data-url="https://eltuz.com/kozqarash/195598/" data-services="facebook,odnoklassniki,twitter,telegram" data-counter="ig">\nМажбурий меҳнатни қоралаган ректор пахта теришга чиқди\nИжтимоий тармоқда Журналистика университети ректори, Халқаро пресс-клуб раиси Шерзод Қудратхўжаевнинг пахта тераётгани акс этган фотосуратлар пайдо бўлди. Биринчи расмда ...


ЎзА - Қиш мавсуми: муаммо, таҳлил ва самара\n01.12.2017 18:57 Чоп этиш версияси\nҲаво ҳарорати пасайиб, ёғин-сочин бошланган шу кунларда ҳудудларда қиш мавсумига кўрилган ҳозирлик яна бир бор синовдан ўтмоқда. Тайёргарлик ишлари рисоладагидек амалга оширилдими ёки камчиликларга йўл қўйилдими? Аниқланган муаммоларни қисқа фурсатда бартараф этиш учун қандай чора-тадбирлар кўрилмоқда?\nБу масалалар давлатимиз раҳбари ташаббуси билан ташкил этилган Республика ишчи гуруҳи эътибори марказида бўлмоқда. Яқинда ишчи гуруҳ Сирдарё вилоятида бўлиб, уй-жойлар ва ижтимоий соҳа объектларини электр ва иссиқлик энергияси, табиий ва суюлтирилган газ, кўмир ва брикет, ичимлик суви билан таъминлаш, қиш-баҳор мавсуми учун асосий озиқ-овқат маҳсулотлари захирасини шакллантириш борасида олиб борилаётган ишларни секторлар кесимида атрофлича ўрганди.\nВилоятда 147 минг 611 хонадон мавжуд. Республика ишчи гуруҳи аъзолари мавсумга тайёргарлик ишларини ўрганишни Гулистон шаҳридаги 3-умумтаълим мактабидан бошлади. Мактабда иккита иситиш қозони ўрнатилди. Кутубхонага бадиий ва ўқув адабиётлари, шунингдек, спорт жиҳозлари, фан лабораториялари учун зарур анжомлар ажратилди.\nГулистон, Мирзаобод, Сайхунобод, Оқолтин, Боёвут, Сирдарё, Ховос ва Сардоба туманларининг чекка қишлоқлари, Янгиер ва Ширин шаҳарларидаги уй-жой мулкдорлари ширкатлари фаолияти ҳам ўрганилди. Вилоятдаги кўп қаватли турар жой биноларининг том ва ер тўла қисмларини таъмирлаш учун 448 миллион сўмлик кредит маблағи ажратилди.\n– Ширкатимиз 3 мингдан зиёд аҳоли истиқомат қиладиган 13 кўп қаватли уйга хизмат кўрсатади, – дейди Гулистон шаҳридаги "Мурувват" хусусий уй-жой мулкдорлари ширкати раиси Д.Юнусова. – Куз-қиш мавсумига тайёргарлик доирасида 4 кўп қавватли уйнинг том қисми, кириш йўлаклари таъмирланиб, темир эшиклар ўрнатилди. Республика ишчи гуруҳи саъй-ҳаракати билан молиялаштирилган қўшимча маблағ ҳисобига 6 кўп қаватли уйнинг том қисми ва ер тўласи таъмирланади.\nВилоят бўйича жорий йилда 125 километрдан зиёд электр узатиш тармоғи ва 78 трансформатор пунктини реконструция қилиш ва ўрнатиш белгиланган. Ҳозирга қадар 107 километрлик электр тармоғи реконструкция қилиниб, 59 трансформатор ўрнатилган. Ишчи гуруҳ фаолияти давомида 7 километрдан зиёд электр тармоғи, 10 трансформатор пункти таъмирланди, 4 янги трансформатор пункти ўрнатилди. Бу борадаги мавжуд камчиликларни 10 кун муддатда бартараф этиш юзасидан тармоқ жадвали тасдиқланди.\nИжтимоий соҳа объектларининг электр таъминотидаги ҳолатлар ўрганилганида Сирдарё ва Оқолтин туманларидаги 18 умумтаълим мактаби ва мактабгача таълим муассасасида бинога кирувчи кабеллар лаборатория кўригидан ўтказилмагани, электр қурилмаларини эксплуатация қилишда хавфсизлик техникаси қоидалари талаблари бажарилмагани аниқланиб, муаммолар жойида баратараф этилди.\n– Сайловчиларга ҳисобот берган чоғимда Сирдарё туманидаги “Бешбулоқ”, “Чўлтўқай” ва “Пахтакор” маҳалла фуқаролар йиғинлари аҳолиси электр таъминотидан норозилигини айтган эди, – дейди халқ депутатлари Сирдарё вилояти Кенгаши депутати С.Элмуродов. – Туман электр тармоқлари корхонасига депутатлик сўрови юборганимга қарамай, муаммо бартараф этилмай келаётган эди. Республика ишчи гуруҳи ушбу камчиликларни аниқлагач, мазкур ҳудудларда 7 километрдан ортиқ масофага темир-бетон устунлар ўрнатилди ва сим тортилди. Шулар қаторида вилоят бўйича яқин 15 кун давомида электр таъминоти тизимини яхшилаш бўйича амалга оширилиши режалаштирилган ишлар белгилаб олинди. Унга кўра, 13 километрлик электр тармоғи қурилиб, 23 километр тармоқ таъмирланади, 328 темир-бетон устун ўрнатилади, 7 трансформатор пункти таъмирланиб, 8 таси янгидан ўрнатилади. Бу 32 мингдан зиёд хонадоннинг электр таъминотини яхшиланишига хизмат қилади.\nВилоятдаги истеъмолчиларга ҳар ойда ўртача 798 тонна суюлтирилган газ етказиб берилмоқда. 2017 йилнинг ўтган даврида 88 минг 421 суюлтирилган газ баллони хонадонларга етказиб берилган бўлса, 5 минг 307 баллон газ таъминоти корхоналари омборхонасида захира сифатида сақланмоқда.\nТаҳлилларга кўра, вилоятга яна 665 тонна суюлтирилган газ ажратиш зарур. Ишчи гуруҳ саъй-ҳаракати билан 3 кун давомида 122 тоннадан ортиқ газ тарқатилди. 2018 йилда аҳолининг реал эҳтиёжидан келиб чиқиб, вилоятга жорий йилга нисбатан 2 минг 184 тонна кўп суюлтирилган газ лимити ажратилиши белгиланди.\nЎрганишлар давомида аҳоли ва ижтимоий соҳа объектларига кўмир етказиб беришда ҳам бир қатор муаммолар борлиги аниқланди. 2017 йилда 18 минг 184 тонна кўмир етказиб берилиши режалаштирилган бўлса-да, айни пайтда атиги 8 минг 960 тонна кўмир келтирилган, холос. Ишчи гуруҳ ёрдамида бу борада муаммо юзага келган ҳудудларга 19 вагонда 1 минг 311 тонна кўмир келтирилиши таъминланди. Сардоба тумани аҳолиси талабидан келиб чиқиб, 70 тонна кўмир брикети етказиб берилди.\n– Маҳалламиз табиий газ билан таъминланмаган, қиш яқинлашаверса, уйни қандай иситиш масаласи бизни қийнарди. Кўмир қиммат, ўтин муаммо, – дейди Сардоба туманидаги Қўйтош маҳалласида яшовчи меҳнат фахрийси Тожибой Эсонов. – Республика ишчи гуруҳи вакиллари келиб муаммомиз ҳал бўлди. Ҳар бир хонадон эҳтиёжига яраша кўмир ва брикетни ўз нархида сотиб олди. Ана шундай хайрли ишлар бошида турган Президентимизга маҳалламиз аҳли номидан миннатдорлик билдираман.\nНогирон, боқувчисини йўқотган ва кам таъминланган 320 хонадонга 48 тонна кўмир бепул тарқатилди. Шунингдек, кўмир таъминотини яхшилаш юзасидан зарур чоралар белгиланиб, яқин ўн кунликда вилоятга 1 минг 380 тонна кўмир етказиб бериш режага киритилди.\nАҳолига қулайлик яратиш мақсадида ишчи гуруҳнинг амалий ҳаракатлари натижасида вилоят бўйича 6 километрга яқин ички ва маҳаллий аҳамиятдаги автомобиль йўллари жорий таъмирдан чиқарилди. 15 кун муддат давомида йўл инфратузилмаси тизимини яхшилаш мақсадида 10 километрдан зиёд ички хўжалик ва маҳаллий аҳамиятдаги йўлларда таъмирлаш ишлари амалга оширилиши белгиланди.\nАҳолини тоза ичимлик суви билан таъминлаш мақсадида 7 қудуқда сув насоси ўрнатилди, 65 хонадонга 130 метр ичимлик суви тармоғи тортилди. Сайхунобод туманидаги Пахтакор ва Ўзбекистон маҳаллаларида ичимлик суви таъминотини яхшилаш мақсадида 700 метр масофада ичимлик суви қувурлари барпо этилди.\nЎрганишлар давомида вилоятдаги ижтимоий соҳа объектларини капитал ва жорий таъмирлаш ишларида ҳам айрим камчиликлар борлиги аниқланиб, муаммоларни бартараф этиш чоралари кўрилди. Энг чекка қишлоқларда истиқомат қилаётган 2 минг 311 нафар ёши улуғ кишилар, ногиронлар ва кам таъминланган оилалар аъзолари чуқурлаштирилган тиббий кўрикдан ўтказилди. Дори-дармонга муҳтож фуқароларга 12 миллион сўмлик дори берилди, 38 нафар кишига ногиронлик аравачаси тақдим этилди.\n– Шифокорлар уйимизга келиб тиббий кўрикдан ўтказди, муолажа қилди, бепул дори-дармон ажратди, – дейди Гулистон шаҳрида истиқомат қилувчи Ўктамали Оролов. – Умуртқамни операция қилиш учун йўлланма ҳам беришди. Бундай ғамхўрликлардан тоғдек кўтарилган кўнглим тез орада бутунлай шифо топишимни сездирмоқда. Барчаси учун давлатимиздан миннатдорман.\nВилоятда қиш-баҳор мавсуми учун асосий турдаги қишлоқ хўжалик маҳсулотлари захирасини яратиш борасида ҳам айрим камчиликлар борлиги, жумладан, картошка, пиёз, сабзи, гуруч жамғариш ишлари суст кечаётгани аниқланди. Жорий йилнинг 27 ноябрь ҳолатида режадаги 12 минг 333 тонна захиранинг фақат 5 минг 413 тоннаси жамғарилгани маълум бўлди. Кўрилган тезкор чоралар натижасида 6 та тайёрлов корхонасига 595 миллион сўм кредит ажратилиши таъминланиб, уч кун давомида 396 тонна маҳсулот омборларга келтирилди.\nРеспублика ишчи гуруҳи фаолияти якунлари бўйича аниқланган муаммо ва камчиликлар вилоят ҳокимлигида ўтказилган мажлисда муҳокама қилиниб, уларни бартараф этиш бўйича зарур чора-тадбирлар белгиланди.


Тошкентда 7 июнь куни 195 кишида коронавирус аниқланди. Шу вақтгача бир кунда бутун Ўзбекистон бўйича ҳам бунчалик кўп бемор аниқланмаган эди - Daryo\n23:31, 07.06.2020 61395\nТошкентда 7 июнь куни 195 кишида коронавирус аниқланди. Шу вақтгача бир кунда бутун Ўзбекистон бўйича ҳам бунчалик кўп бемор аниқланмаган эди\nДавоми: Ўзбекистонда 7 июнь куни 237 кишида коронавирус аниқланди. Бу рекорд\nТошкентда 7 июнь куни коронавирус инфекциясини юқтириб олганлик билан боғлиқ 195 та ҳолат аниқланди. Соғлиқни сақлаш вазирлиги маълумотлари шундан далолат бермоқда. Бу шу куни Ўзбекистон бўйича аниқланган касалланиш ҳолатларининг (237 та) 82 фоизини ташкил этди.\nСоғлиқни сақлаш вазирлиги 7 июнь куни соат 10:00 да Тошкентда коронавирусга чалинганлар билан мулоқотда бўлган 87 кишида, соат 18:00 да эса 98 кишида касаллик тасдиқланганини маълум қилди. Вазирликнинг соат 23:00 даги ахборотида Тошкентда аҳоли орасида яна 10 кишида коронавирус чиққани билдирилди.\nТаъкидлаш жоиз, шу вақтгача бутун Ўзбекистон бўйича бир кунлик касалланиш ҳолатлари сони бўйича энг юқори кўрсаткич 14 апрель куни қайд этилган, ўшанда 167 кишида коронавирус аниқланган эди. Пойтахтда касалланганлар сони кескин ўсиши сабаблари юзасидан ҳозирча бирор расмий изоҳ берилганича йўқ.\nТошкентда 7 июнь соат 23:00 ҳолатига кўра, коронавирусга чалинган жами 2219 нафар бемор рўйхатга олинган (уларнинг бир қисми Сирдарё ва Тошкент вилоятларида аниқланиб, пойтахтга ўтказилган беморлардир). Ҳозиргача улардан 1468 нафари (ёки 66 фоизи) бутунлай соғайган, 728 нафари эса даволанишни давом эттирмоқда; 9 бемор вафот этган.\nТошкент «қизил» ҳудудга айланадими?\nКарантин тартибини енгиллаштириш тадбирлари доирасида Ўзбекистон ҳудудлари 8 майдан эътиборан «яшил», «сариқ» ва «қизил» тоифаларга ажратиб чиқилган, Тошкент шаҳри «сариқ» тоифадаги ҳудудлар қаторидан ўрин олган эди. Сўнгги ярим ой ичида «яшил» ва «сариқ» тоифалардаги ҳудудларда карантин тартиби янада юмшатилди.\nМавзуга доир: Тошкент шаҳри маҳалла ва мавзелар даражасида «қизил», «сариқ» ва «яшил» ҳудудларга ажратилиши мумкин\nХусусан, «сариқ» тоифадаги ҳудудларда шахсий автотранспортда соат 6:00 дан 22:00 гача махсус стикерсиз ҳаракатланишга, такси, парк ва истироҳат боғлари фаолияти ва бошқаларга рухсат берилган эди. Эътиборли томони, Тошкент шаҳрида 8 июндан жамоат транспорти ҳаракати ҳам (қисман, метрополитенсиз) тикланиши кутилмоқда.\nАйнан карантин талаблари юмшатилиши билан бир вақтда Тошкент шаҳрида коронавирус инфекциясини юқтириб олиш билан боғлиқ ҳолатлар сони сезиларли кўпайди, шаҳарда касалликнинг бир неча яққол ўчоқлари («Ўрикзор» бозори, Қоратошдаги Mediapark) пайдо бўлди. Маълумот учун, 1 июнь куни Тошкент шаҳрида 23 та, 2 июнь куни 7 та, 3 июнь куни 2 та, 4 июнь куни 9 та, 5 июнь куни 16 та ва 6 июнь куни 10 та ҳолат аниқланган.\nҲудудларни эпидемиологик вазиятдан келиб чиқиб турли тоифаларга бўлиш амалиёти йўлга қўйилган вақтда доимий равишда коронавирус инфекциясига чалиниш ҳолатлари аниқланган ҳудудлар «сариқ» тоифадан «қизил»га ўтказилиши таъкидланган эди. Айнан шу қоидадан келиб чиқиб, масалан, Навоий вилоятининг Зарафшон шаҳри, Бухоронинг Шофиркон, Наманганнинг Тўрақўрғон туманлари «қизил» ҳудудга айланди.\nТошкент шаҳрида 23 майдан буён аҳоли орасида ҳам, касалланган шахслар билан мулоқотда бўлганлар орасида ҳам мунтазам равишда коронавирус инфекциясини юқтириб олганлар аниқланмоқда, бироқ шаҳарнинг эпидемиологик тоифаси ҳозирча ўзгаргани йўқ. Президент раислигида 26 май куни бўлиб ўтган видеоселектор йиғилишидан сўнг Тошкент «қизил» ҳудудга айланиши мумкинлиги таъкидланган эди, амалда бундай бўлмади.\nЭпидемиологик вазият сезиларли оғирлашганига қарамай, Тошкент шаҳрининг эпидемиологик тоифаси ўзгартирилмаётгани юзасидан ҳозиргача бирор расмий тушунтириш берилганича йўқ. Республика махсус комиссиясининг ҳудудларни «яшил», «сариқ» ва «қизил» тоифаларга ажратиб чиқиш ҳақидаги қарорида пойтахт учун бирор истисно назарда тутилганми ёки йўқ — номаълум.\nМавзуга доир: Шавкат Мирзиёев «яшил» вилоятдаги бирор-бир туманда касаллик аниқланадиган бўлса, бутун вилоятнинг тоифаси ўзгартирилмаслиги ҳақида гапирди\n22:35, 19.01.2022 111432\n00:13 Бугун 5912\n23:46, 27.01.2022 5514\n23:33, 27.01.2022 5120\n23:18, 27.01.2022 8875\n20:55, 26.01.2022 72285\n15:20, 27.01.2022 57810


Бирга ибодат қиламиз 23 — Dilkashradio.com\nБирга ибодат қиламиз 23\nАссалому алайкум хурматли радио тингловчи биродарлар сизлар билан яна радио тўлқинлари орқали учрашиб турганимиздан миннадормиз. Агар ишончли дўстинг бўлса ёки энг яқин одаминг бўлса, у билан дилдан мазза қилиб сухбатлашишинг мумкин. Агар шу яқинларингиз сизни барча дардларингизни эшитса ва сизни тушинса, киши қанчалик хурсанд бўлади. Агар биз Худованд билан гаплашсак-чи, қандай ажойиб. Хақиқий Масихий киши хар доим Худо билан гаплашади. Шу сухбат орқали у хақиқатдан ич ичидан бахтли инсон бўлолади. Шу биродар энди биладики Худовандда уни севишини ва хар доим уни эштиш учун вақт топишини.\nАна шундай бахтли инсонлардан бири, шох Довуд десак бўлади. У ўзининг ибодатлари орқали доимо Худованд билан гаплашган. Биз буни Муқаддас китоб орқали билишимиз мумкин. Шох Довуд Забур саноларини кўпини ёзганлиги бизларга маълум. У Худовандни шунчалик севганки ўзининг ибодатларини қўшиқ қилиб Худовандга куйлаган. Унинг юраги ибодатга тўлиб тошган пайтларда у Худовандга бемалол ибодатларини қўшиқ қилиб куйлаган. Шу орқали Довуд Худовандни улуғларди. Азиз радио тингловчилар Бизларнинг ибодатларимиз фақатгина Худовандим менга фалон нарсани бер, ёки Худойим мен фалон нарсага мухтожман Ўзинг мени шу муаммомни хал қилгин деган сўзлардан иборат бўлиб қолмасин.\nБиз Хар биримиз Худовандга миннадорчилик ибодатини биринчи бўлиб айтишни ўрганишимиз керак. Бу билан айтмоқчи эмасмиз сиз нотўғри ибодат қилаяпсиз деб. Йўқ, Худованд хар бир фарзандининг ибодатини эътибордан четда қолдирмайди. Шунинг учун хам биз Унга миннадорчилик ибодатини айтишимиз керак. У бизга берган абадий хаёти учун Унга шукурона айтишимиз керак. Масалан Шох Довуд хам ўзиниг ибодатларида кўп марта Худога миннадорчилик ибодатларини айтган. Буни сиз Забур саноларини ўқиган пайтингизда кўришингиз мумкин. Лекин шу билан бирга Худованддан у химоя қилишини хам сўраган.\nМасалан Шоул Довуднинг изидан тушиб уни ўлдирмоқчи бўлган вақтида, Довуд ғорга яшириниб Худога мени химоя қилгин деб илтижо қилган. Биз Довуднинг бу ибодатини Забур китобининг 56-саносида ўқишимиз мумкин. Айниқса киши шундай қийин пайтларда Худога илтижо қилиб, Уни ёрдамга чақирганида ич ичингиздан хурсанд бўлиб юрагингизда тинчлик бўлади. Худога шукур Бизларни доимо эштишга ва ёрдам беришга тайёр турган мададкоримиз бор. Энг мухими У бизларни хамма жойда хам эштолади. Хурматли радио тингловчи дўстлар шунинг билан бугунги эшттиришимиз хам ўз нихоясига етди. Сизлар билан яна келгуси эшттиришларимизгача хайирлашиб қоламиз.\nВақт ўтказиш учун ибодат\nҚувғинлар учун ибодат. Салоника шаҳридаги мисол.\nМасиҳдан ибрат олиб яшаш


Меҳнат тўғрисидаги локал ҳужжатлар | NORMA.UZ\nМеҳнат тўғрисидаги локал ҳужжатлар\nКорхонада локал норматив-ҳуқуқий ҳужжатлар қандай тартибга солинади? Бу саволга меҳнат ҳуқуқи соҳаси эксперти Абдусалом Рисқуллаев «Кадрлар ишини юритиш» ўқув курсида жавоб беради. Курс 16 июль куни «Norma» профессионал ривожланиш марказида бошланади.\n– Ҳар бир ташкилотда мулкчилик шаклидан қатъи назар, қандай локал норматив ҳужжатлар бўлиши лозим? У ёки бу локал норматив ҳужжатни қандай тузиш керак? Ким ва қандай тартибда ҳужжатни тасдиқлайди? Бу масалаларга ечим топишда кўпгина корхоналар муаммоларга дуч келадилар – деб таъкидлайди Абдусалом Рисқуллаев.\nБу мавзуга бежиз эътибор қаратилмаган. Барча ходимлар мукофот, моддий ёрдам, йўл ҳақи ва овқатланиш учун компенсация тўловлари олишни хоҳлайди. Мазкур ҳужжатларда корхонадаги лавозим йўриқномалари, меҳнат тартиби ва меҳнатни ташкил қилишга доир бошқа масалалар баён қилинади.\nАгар ташкилотда бундай норматив ҳужжатлар бўлмаса, рағбатлантириш тусидаги барча тўловларни амалга ошириш, шунингдек юридик нуқтаи назардан қоидалар бир марта қўпол тарзда бузилганлиги учун меҳнат шартномасини бекор қилиш имконияти бўлмайди.\nКурс дастури билан ҳаволадан ўтиб батафсил танишиш мумкин.\nЭслатиб ўтамиз, «Normа» нашриёти Абдусалом Рисқуллаев муаллифлигида «Ходимлар бўйича менежернинг стол китобчаси»ни чоп этмоқда. Нашрга буюртма беришда knigi.uz китоб дўконидан фойдаланиш мумкин. Мазкур нашрда ҳар бир корхона учун зарур локал норматив ҳужжатларнинг тўлиқ рўйхати келтирилган ҳамда уларни тузиш ва тасдиқлаш бўйича тавсиялар берилган.


2020 йил Давлат дастури лойиҳасида 10 та муҳим масала таклиф этилаяпти - hudud24.uz\n2021, 03-Mart | 07:25\nБош саҳифа Янгиликлар Маҳаллий 2020 йил Давлат дастури лойиҳасида 10 та муҳим масала таклиф этилаяпти\n20:12 / 11-02-2020\n“2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Илм, маърифат ва рақамли иқтисодиётни ривожлантириш йили”да амалга оширишга оид давлат дастури тўғрисида”ги Ўзбекистон Республикаси Президенти Фармони лойиҳасида қуйидаги масалаларга алоҳида эътибор қаратилаяпти:\n1. Ўзбекистон Республикаси фуқаролари учун Тошкент шаҳри ва Тошкент вилоятида кўчмас мулкка эга бўлишда доимий прописка мавжудлиги ҳақидаги талаб ҳамда Ўзбекистон Республикасида доимий яшовчи ва республиканинг бошқа минтақаларида доимий пропискага эга бўлган жисмоний шахслардан Тошкент шаҳри ва Тошкент вилоятида янги қурилган кўчмас мол-мулкни олди-сотди шартномаларини тасдиқлаганлик учун ундириладиган давлат божининг алоҳида ставкасини бекор қилиш.\n2. Конституциявий судда кўриб чиқиш учун масалалар киритиш ҳуқуқига эга бўлган субъектлар қаторига жисмоний ва юридик шахслар, Бизнес омбудсман, Инсон ҳуқуқлари бўйича Ўзбекистон Республикаси Миллий маркази, Халқ депутатлари маҳаллий кенгашларини киритиш.\n3. Ҳайвонларга шафқатсиз муносабатда бўлганлик учун жиноий жавобгарлик белгилаш.\n4. Камбағалликни камайтириш дастурини ишлаб чиқиш.\n5. Пахта ва ғалла ишлаб чиқариш ҳажмларини давлат томонидан тасдиқлашдан воз кечиш.\n6. Электрон журналистика, блог юритиш ва электрон ахборот воситалари орқали фикр билдириш фаолиятининг ҳуқуқий механизмини белгилаш.\n7. Шифокорларнинг жамиятдаги ўрни ва мақомини кучайтириш учун Давлат бюджети ҳисобидан 1,5 триллион сўм сарфлаш.\n8. Олий таълим муассасаларига кириш имтиҳонларини янада соддалаштириш.\n9. Илм-фан соҳасини 2030 йилгача ривожлантириш концепциясини ишлаб чиқиш.\n10. Ўзбекистон Республикаси Президенти ва Олий Мажлисига ҳисобдор бўлган Коррупцияга қарши курашиш бўйича алоҳида давлат органини ташкил этиш.\nАввалги мақолаТоза ҳаво танқислашяптими?\nКейинги мақола“Сносми” ёки қонунбузарликка қарши кураш?


CЕNTCOM қўмондони Жозеф Вотел: “Ўзбекистон халқига раҳмат деб қоламан”\n21 Фев 2019 2730\nТошкентдаги “Hyatt Regency Tashkent” меҳмонхонасида бугун, 21-феврал куни Марказий ва Жанубий Осиё мамлакатлари Қуролли Кучлари бош штаби бошлиқлари иштирокида бўлиб ўтган анжуман ўз ишини якунлади.\nМазкур анжуманни ўтказишда Ўзбекистоннинг АҚШ Қуролли Кучлари Марказий қўмондонлигига кўрсатаётган ёрдами Марказий ва Жанубий Осиёда хавфсизлик ва барқарорликни таъминлаш йўлида муҳим рол ўйнайди. Минтақада хавсфизликни таъминлаш ҳамда барқарорлик учун таҳдидларга қарши курашиш мақсадида йиғилган Марказий ва Жанубий Осиё мамлакатларидан ҳам миннатдорман.\nАмерка Қўшма Штатлари минтақадаги ҳамкорларимизнинг суверенитети ва барқарорлигини таъминлашда, ўзаро муносабатларимизни ривожлантириш ҳамда мустаҳкамлашга доим тайёр.\nМен ушбу анжуманни ўтказишга шахсан ёрдам кўрсатган ва минтақада хавфсизликни тъминлаш учун келажакда қай йўсинда ҳамкорликни амалга оширишимиз ҳақидаги фикрлари билан бўлишган Шавкат Мирзиёевга раҳмат айтаман.\nШунингдек, Ўзбекистон мудофаа вазири генерал-маёр Баҳодир Қурбоновни янги лавозимга тайинлангани билан табриклаб, анжуманнинг муваффақиятли ўтишини таъминлашга ёрдам берганидан миннатдорман. Менга ҳамда Марказий ва Жанубий Осиё қуролли кучлари бош штаб бошлиқларига меҳмондўстлиги билан ҳурмат кўрсатган Ўзбекистон халқига раҳмат деб қоламан”, дея айтган ўз баёнотида Жозеф Вотел.


Путин ва Назарбоев Шавкат Мирзиёевни табриклади / Ўзбекистон янгиликлари, энг сўнгги хабарлар\nСИЁСАТ 0 Шархлар 1867 кўрилди\nПутин ва Назарбоев Шавкат Мирзиёевни табриклади\nШавкат Мирзиёев 24 июль куни Россия Президенти Владимир Путин билан телефон орқали мулоқот қилди.\nСуҳбат аввалида Владимир Путин давлатимиз раҳбарини таваллуд куни билан чин дилдан муборакбод этиб, фаровонлик ва муваффақият тилади.\nДавлатлар раҳбарлари Ўзбекистон-Россия стратегик шериклик ва иттифоқчилик муносабатларида юксак даражага эришилганини катта мамнуният билан қайд этдилар. Кейинги йилларда биргаликдаги саъй-ҳаракатлар туфайли икки томонлама алоқалар аниқ мазмун билан бойигани таъкидланди.\nШу куни Ўзбекистон Президенти Қозоғистоннинг Биринчи Президенти – Элбоши Нурсултон Назарбоев билан ҳам телефон орқали мулоқотда бўлди.


Qalampir.uz - НАТО саммитининг ёпиқ эшиклар ортидаги мажлисида қандай масалалар муҳокама қилинди?\n19:59, 12.07.2018 Олам\nАҚШ иттифоқчиларининг мудофаа ҳаражатлари масаласини яна кўтарди.\nБугун, 12 июль куни Брюссель шаҳрида НАТО мамлакатлари давлат раҳбарларининг навбатдаги 28-саммити бўлиб ўтмоқда.\nМаълум бўлишича, саммитнинг ёпиқ мажлисида АҚШ президенти Дональд Трамп иттифоқчиларинининг ҳаражатларига навбатдаги ҳужумни амалга оширган. Шунингдек, европа савдо амалиётини жиддий танқид қилган. Бу ҳақда “Reuters” хабар берди.\nШундан сўнг НАТО раҳбарияти альянсга аъзо бўлмаган ҳамкор давлатлар Украина ва Грузиядан мажлисни тарк этишни сўраган.\nПрезидент Трамп НАТОдаги иттифоқчилари зудлик билан мудофаа ҳаражатларини ялпи ички маҳсулот (ЯИМ) нинг 2 фоизига етказмаса, хавфсизлик ва мудофаа масалаларида бир томонлама жиддий ўзгаришлар қилиш билан таҳдид қилган.\nГермания бунга жавобан мудофаа ҳаражатларини расмий Вашингтон талаб қилган даражага етказишга ваъда бермаган. Фақатгина 2024 йилгача мудофаа ҳаражатларини ЯИМнинг 1,5 фоизига етказишни режалаштираётганини таъкидлаган.\nФото: Тошкентдаги яна бир кўчада йирик ёнғин содир бўлди\n17:30, 06.02.2019 2 870\n15:29, 15.01.2019 3 346\n17:34, 09.01.2019 9 188\n19:53, 05.12.2018 2 006\nЭрдўған, Макрон, Меркель ва Путин учрашувининг натижаси нима бўлди?\n11:06, 29.10.2018 2 348


“Diva International” журнали бош муҳаррири: Ўзбекистон ёшларга (...)\n“Diva International” журнали бош муҳаррири: Ўзбекистон ёшларга оид сиёсат соҳасида бир қадам олдинда\nЕвропалик журналистлар инсон ҳуқуқлари бўйича Самарқанд халқаро форумини юқори баҳоламоқда.\n"Diva International" журнали бош муҳаррири (Швейцария) Марит Фосс «Дунё» ахборот агентлиги мухбирига берган интервьюсида Ўзбекистон ёшлар сиёсати соҳасида дунёда бир қадам олдинда, деган фикрни билдирди.\n– Ёшлар ҳуқуқларини муҳокама қилишга бағишланган ушбу муҳим тадбир ташкил қилингани учун ўз қутловим ва миннатдорлигимни билдираман. Форум мавзуси жуда муҳим масалаларни қамраб олган. Улар Ўзбекистон халқи учун муҳимдир. Буни Президент Шавкат Мирзиёев ўз табригида қайд этди.\nАлбатта, бугунги кунда ёшлар ушбу форумнинг ўз вақтида ва долзарблигини белгилайдиган, самарали ечимларни излашни талаб қиладиган кўплаб муаммоларга дуч келмоқда.\nУшбу форум глобал ва Ўзбекистонда ёшлар манфаати йўлида амалга оширилаётган саъй-ҳаракатларга мос келади. Мамлакатингизда Ёшлар ишлари агентлиги ташкил этилганидан хабардорман, Ёшлар парламенти ўз фаолиятини бошлади, шунингдек, "Ўзбекистон ёшлари - 2025" концепцияси ишлаб чиқилмоқда.\nУшбу хайрли фаолият давом этишини тилайман ҳамда Ўзбекистондан ўз билим ва тўпланган тажриба билан баҳам кўришини сўраб қоламан.


Шоҳжаҳон Эргашев неча килограмм тош босди, унинг рақибичи? / Olamsport.com\nШоҳжаҳон Эргашев неча килограмм тош босди, унинг рақибичи?\nТеглар : Шоҳжаҳон ЭргашевБоксЭстрелла\nХабар берганимиздек, бизнинг вақт билан эртага тонгда профессионал боксчимиз Шоҳжаҳон Эргашев фаолиятидаги 18-жангини ўтказади.\nЧарм қўлқоп устамиз АҚШнинг Айова штати Слоан шаҳрида Адриан Жейм Эстреллага қарши рингга кўтарилади. Бугун боксчилар тарозидан ўтиш маросимида иштирок этишди ва ҳар иккиси ҳам белгиланган вазн меъёрини бажаришди.\nШоҳжахон Эргашев 140 фунт (63,5 кг), унинг рақиби мексикалик Адриан Эстрелла эса 141 фунт (64 кг) тош босди. Яъни, боксчимиз Адриандан ярим килограммга енгироқ чиқди. Эргашев - Эстрелла тўқнашуви 10 раунддан иборат бўлади. "Sport" телеканали ушбу жангни тўғридан-тўғри намойиш қилади. Шоҳжаҳоннинг жанги бизнинг вақт билан тахминан соат 08:00да бошланади.\n18 янв 08:10:39\nXit qildi piar qilib bu. Jang qilsa narmalniy raqib bilan jang qilsin 12 raundlik\n17 янв 21:42:05\nМурод Жўраев фойдаланувчининг фикрига жавоб бериш\nЭстрелла дегани боксчимикан ўзи??? Уни гуглдан топиб бўлмади. Шохжаҳон Шахрам айтганчалик боракан. Нормалнийроғи билан жанг қилмас экан. Кейт Хантер билан эдику жанг. Нима бўлди буёғи. Очиғи ҳафсалам пир бўлди Шохжаҳондан. Бу уже нечинчиси??? Бетам керакда йигитали...\nEstrellani oxirgi boyi 3 yil oldin Kanadada boganakan oshandayam zorga yutkan\n17 янв 21:40:47\nShohjahon biza sanga ishonamiza omad!!!!\n17 янв 20:42:43\n17 янв 19:53:02


Ўзбекистон телефон тармоқларини рақамлаштириш учун 2,5 млрд доллар сарфлади » Ўзбекистон янгиликлари – Zamin.uz\nЎзбекистон телефон тармоқларини рақамлаштириш учун 2,5 млрд доллар сарфлади\nБундан ташқари, шу давр ичида республикадаги телекоммуникация тармоқларини реконструкция қилиш ва ривожлантириш мақсадида 60 та инвестицион лойиҳа амалга оширилди. Бу орқали мавжуд телефон станцияларни замонавий шароитларга мослаштириш таъминланди.\n2007 йилдан Ўзбекистонда WiMax телекоммуникацион стандарти ривожлана бошлади. Хитой тараққиёт банки ва Huawei Technologies компанияси видеотелефония, маълумотлар билан алмашиш ва интернетга кейинги авлод NGN тармоқлари негизида уланиш хизматлари ишга туширилди.\nЎтган вақт давомида интернетга уланиш каналлари 180 фоизга кенгайтирилди ва 21,250 Мбит/с гача етказилди. Бу ўз навбатида 2015 йилнинг бошидан операторлар ва провайдерларга тақдим қилинаётган 1 Мбит/с тезликли каналларга нархларни 20,2 фоизга, яъни 206,97 долларгача тушириш имконини берди.\n17:47 Хитой банки Ўзбекистондаги GSM-оператор ривожи учун 550 миллион доллар ажратади


Соғлиқни сақлаш вазирлиги: Тамаки 2030 йилга бориб дунё миқёсида 8 миллиондан зиёд киши ўлимига сабаб бўлиши мумкин\nСоғлиқни сақлаш вазирлиги мамлакатимизнинг барча ҳудудларида юқумли касалликларнинг олдини олиш, соғлом турмуш тарзини қўллаб-қувватлаш ва аҳолининг жисмоний фаоллигини оширишга қаратилган оммавий тадбирларни мунтазам ташкил этиб келмоқда. Навбатдагиси 8 июнь, шанба куни «Танлов сиздан: тамаки ёки соғлом ўпкалар» шиори остида ўтказилди. Жойларда оилавий поликлиникалар томонидан маҳалла фуқаролик йиғинлари гузари, таълим муассасаси стадионларида ташкил этилган оммавий тадбирларда маҳаллий аҳоли вакиллари фаол иштирок этишди.\nЖумладан, ушбу оммавий тадбирлар доирасида пойтахтимиздаги Ғофур Ғулом номидаги маданият ва истироҳат боғида Соғлиқни сақлаш вазирлиги, ҳамкор ташкилотлар ҳамда аҳли иштирокида 5 километрга фаол юриш ва гимнастика машқлари уюштирилди. Шу билан бирга, «Саломатлик майдончаси», «Биз тамакисиз ҳудуд учун овоз берамиз» тадбирлари ҳам бўлиб ўтди.\n«Жаҳон соғлиқни сақлаш ташкилоти маълумотларига кўра, тамаки маҳсулоти ундан фойдаланувчи инсонларнинг ярмидан кўпининг ўлимига сабабчидир. Сигареталар дунё бўйлаб йилига қарийб 7 миллион одамнинг умрига зомин бўлмоқда. Уларнинг 6 миллиондан ортиғи истеъмолчилар ва собиқ тамаки истеъмолчилари бўлса, 890 мингдан зиёдига эса тамаки тутуни сабаб бўлаётгани ачинарлидир. Тамакига қарши кескин чоралар кўрилмаса, 2030 йилга келиб йиллик ўлимлар сони саккиз миллиондан ошиши мумкин.\nТамаки тутунида 4000дан ортиқ кимёвий моддалар мавжуд бўлиб, улардан камида 250та зарарли ва 50дан ортиғи канцерогенлардир. Одатий чекиш натижасида келиб чиққан пастки нафас йўлларининг инфекцияларидан дунёда йилига 5 ёшгача бўлган 165 минг нафар бола нобуд бўлмоқда. Катта ёшга етганлари эса иккиламчи тутуннинг таъсирини соғлигида ҳис қилиб туришади. Кичик ёшида нафас йўлида йиғилиб қолган инфекция катта ёшда ушбу аъзода касалликлар ривожланиши хавфини оширади.\nСоғлиқни сақлаш вазирлиги ушбу йўналишдаги ишларни мунтазам равишда давом эттиради. Хусусан, июнь ойи давомида «Соғлом овқатланиш – соғлом ҳаёт демакдир», «Зарарли одатлар – умр кушандаси», «Жисмоний фаоллик – узоқ умр кўриш гарови» шиорлари остида ўтказилиши кўзда тутилган», дейилади Соғлиқни сақлаш вазирлиги Жамоатчилик билан алоқалар бўлими хабарида.


ЎзА - Ўзбекистонда чакана савдо ўсди\n16.07.2018 10:18 Чоп этиш версияси\nЎзбекистонда чакана савдо ўсди\nЧакана савдо айланмаси жорий йилнинг январь – июнь ойларида ўтган йилнинг шу даврига нисбатан 4,1 фоизга ошди.\nЙирик корхоналарнинг чакана савдо товар айланмасидаги улуши 12,0 фоизни ташкил этди ва ўсиш суръати ўтган йилнинг шу даврига нисбатан 18,5 фоизга ўсди. Бу ҳақида Давлат статистика қўмитасининг Ташқи иқтисодий фаолият ва савдо статистикаси бошқармаси маълум қилди.\n2018 йил январь – июнь ойларида овқатланиш ташкилотларини қўшган ҳолда, чакана савдо товар айланмаси ва ўсиш суръатлари (ўтган йилнинг шу даврига нисбатан, фоизда)\nРеспубликанинг барча ҳудудларида ўтган йилнинги шу даврига нисбатан ўсиш суръатлари кузатилди. Хусусан, юқорироқ ўсиш суръатлари Жиззах (5,9 фоизга), Хоразм (5,4 фоизга), Бухоро (5,1 фоизга), Наманган (4,9 фоизга), Сирдарё (4,9 фоизга) Самарқанд (4,1 фоизга) вилоятлари ва Тошкент шаҳрида (4,1 фоизга), нисбатан юқори бўлмаган ўсиш суръатлари эса Қашқадарё (2,5 фоизга) ва Тошкент (3,2 фоизга) вилоятларида кузатилди.\nҲудудларнинг жами чакана савдо товар айланмасидаги улуши, фоизда\nЧакана савдо товар айланмаси ҳажмида катта улушга эга бўлган Тошкент шаҳри (21,5 фоиз), Тошкент (10,3 фоиз), Фарғона (8,8 фоиз), Самарқанд (8,7 фоиз) ва Андижон (7,9 фоиз) вилоятлари чакана савдо товар айланмасининг ўсишига ижобий таъсир кўрсатди.\nОвқатланиш ташкилотларини қўшган ҳолда, чакана савдо товар айланмаси аҳоли жон бошига 2,3 фоизга ошиб, 1916,1 минг сўмни ташкил этди (2017 йил январь – июнь ойларида 1543,4 минг сўмни ташкил қилган эди). Ўртача жон бошига товар айланмасининг энг юқори кўрсаткичлари Тошкент шаҳари (5465,4 минг сўм), Навоий вилояти (2558,9 минг сўм) ва Тошкент вилоятида (2245,0 минг сўм) кузатилди. Овқатланиш ташкилотларининг чакана товар айланмаси ҳажми 1781,4 млрд. сўмни ташкил этди ва 10,5 фоизга ўсди. Чакана савдо товар айланмасининг умумий ҳажмида овқатланиш корхоналарининг улуши 2,8 фоизни ташкил этди.\nАҳоли жон бошига чакана савдо товар айланмаси\nКичик тадбиркорлик субъектларининг товар айланмаси ўтган йилнинг шу даврига нисбатан 2,4 фоизга ошди ва жами чакана савдо товар айланмаси ҳажмининг 88,0 фоизини ташкил қилди. Кичик тадбиркорлик субъектлари умумий товар айланмаси ҳажмининг 7427,9 млрд. сўмини уюшмаган савдо ташкил қилди. Ушбу секторнинг жами чакана савдо товар айланмасидаги улуши 11,8 фоизни ташкил этди.\nЖами чакана савдо айланмасида кичик тадбиркорликнинг улуши, фоизда\nЧакана савдо товар айланмаси умумий ҳажмида энг катта улуш Сирдарё вилоятида 94,2 фоиз, Жиззах вилоятида 94,1 фоиз, Қашқадарё вилоятида 93,2 фоиз, Сурхондарё вилоятида 92,8 фоиз, Навоий вилоятида 92,7 фоиз ва энг паст улуш эса Тошкент шаҳрида 76,6 фоиз, Хоразм вилоятида 82,5 фоиз қайд этилди.


17 сентября, 2021, 21:43\nТеги:Андижан | Питер Хюистра | Пахтакор | Суперлига | Виктор Кумыков\n"Андижон" - "Пахтакор" учрашуви олдидан.\nСуперлиганинг 19-турини 19 сентябрь куни “Андижон” – “Пахтакор” жамоалари бошлаб беради. Ўйин соат 16:00 га белгиланган. Вазият шундайки, турнир жадвалини “Пахтакор” бошқариб, “Андижон” якунлаб турибди. Биз ушбу ўйин атрофида фикр-мулоҳаза юритиб кўрамиз.\n“Андижон” 16-турда ўз уйида “Бунёдкор”га йирик ҳисобда ютқазгач, мезбонлар устози Виктор Кумиков олдимизда турган “Машъал” ҳамда “Металлург”ни ютсак вазият ўзгариши ҳақида гапирганди. 17-турда андижонликлар “Машъал” майдонида ўта қимматли ғалабани қўлга киритиб қайтди. Кумиков бежизга айтмаган экан-да, деган хаёлга бордик. Мухлисларда ҳам яна ишонч уйғонди. Чунки кейинги рақиб “Металлург” эди. Рақибга ҳурматни сақлаган ҳолда айтганда, андижонликлар Муборакдаги ғалабадан сўнг, бу сафар ҳам уч очкони қўлга киритиши тахмин қилинганди. Ўйинни стадионда кузатиб шунга амин бўлдикки, жамоалар бир-бирига муносиб эдилар. “Металлург” еттита ўйиндаги ғалабасиз сериясига Андижонда барҳам бермоқчи эди. Аммо иккинчи бўлим ўрталарида Усмонали Исмоналиевнинг голидан сўнг “Андижон”нинг ғалабасига кўпчилик ишона бошлади. Аммо кейинчалик ўйиннинг охири майдон эгалари учун худди қўрқинчлик туш каби бўлишини ҳеч ким ўйламасди. 4 дақиқа ичида 2 та гол уриб қаҳрамонлик кўрсатган “Металлург” “Андижон”нинг оғзидан ғалабани нақд юлиб олди. Мезбонлар эса оғзидаги ошни олдириб қолаверди. Бу ўйиндаги ғалаба андижонликлар учун ўта муҳим эди. Ҳатто дуранг ҳам қониқтирмасди. Бироқ якунда аламли мағлубиятга учрадилар. Бу эса “Андижон”га руҳий тарафдан ўта жиддий зарба бўлди.\n“Андижон”нинг кейинги рақиби “Пахтакор”. Бу ҳамма вақт “Бургутлар” учун жуда ноқулай рақиб бўлиб келган. Ҳозир бу жамоаларнинг имкониятлари ҳақида гапирмоқчи эмасмиз. Шунчаки, уларнинг ўзаро ўйинлардаги статистикасига қарамоқчимиз. Якшанба куни “Бобур арена”даги ўйин олдидан “Андижон” билан “Пахтакор” 51 марта тўқнаш келган. Фарқ ер билан осмонча. “Андижон” чемпионни чемпионат мобайнида 4 бор ютган. Илк ғалабасини 2001 йили қўлга киритган. Ўшанда “Андижон” собиқ “Наврўз” стадионида “Пахтакор”ни 1:0 ҳисобида мағлуб этган. Иккинчи ғалабаси 2003 йилга тўғри келади. Ўшанда ҳам андижонликлар ўз майдонида яна 1:0 ҳисобида ғалаба қозонган. 2011 йилги мавсумда “Пахтакор” “Андижон” майдонида мағлубиятга учрайди. Ўшанда Лочин Солиевнинг дубли эвазига мезбонлар 2:1 ҳисобида муваффақият қозонган. Охирги ғалабаси 2016 йилги мавсумда юз берган. Иккинчи даврадаги баҳсда “Андижон” ўз уйида ягона гол эвазига “Пахтакор”ни мағлуб этган. Дарвоқе, 8 та ўйинда кучлар тенг келган. Тўплар нисбатидаги тафовут ҳам жуда катта. “Андижон” 34 та гол урган ва “Пахтакор”дан 125 та тўп ўтказиб юборган.\n“Пахтакор”га қарши ўйинда “Андижон”дан нима кутиш мумкин?\nЮқорида айтганимиздек, турнир жадвалини “Пахтакор” бошқариб, “Андижон” якунлаб турибди. Натижалари ва кўрсаткичлари ҳам шунга яраша. “Пахтакор” мағлубиятсиз сериясини давом эттириб 48 очко билан якка пешқадам бўлиб келяпти. Яқин таъқибчисидан 14 очкога илгарилаб кетган. Ҳамма тушуниб турибдики, бу йил ҳам “Пахтакор” чемпион! Бунга ҳеч ким шубҳа қилмаяпти. Бу жамоани ютишга чемпионатимизда ҳеч кимнинг кучи етмаяпти. Энди фараз қилинг, бирор жамоа “Пахтакор”ни юта олмаётганида “Андижон”нинг бунга қурби етадими? Кимдан сўрамайлик, “Пахтакор”нинг катта қийинчиликсиз ғалабасига ишоняпти. Шубҳасиз, рақиб мезбонлардан икки-уч баробар кучли. “Андижон” “Металлург”га ютқазгач, руҳий тушкунликка тушган. Виктор Кумиков “Пахтакор” билан учрашувгача футболчиларни бу руҳий ўрадан олиб чиқишга улгура оладими? Лекин таркиб, савия, ўйин бўйича барибир рақиб ўта кучли. Кўпчилик учун бу худди амалга ошириб бўлмас ишдек кўриняпти. Бу учрашувда “Андижон”нинг бирор натижага эришишига фақат “Пахтакор”нинг ўзи кўмаклашиб юбориши мумкин. Яъни, чемпионат карвонбошиси рақибни менсимасдан майдонга тушгудек бўлса, балки шунда нимадир қила олишлари мумкин. Бу ўйинда “Пахтакор”дан ҳам кўра, Суперлигада қолиш учун курашаётган “Андижон”га очко сув ва ҳаводек зарур бўлиб турган бир пайтда мезбонларнинг кучли рақибга қарши ўйинда бу ишни уддалай олишига қурби етиши шубҳа остида.\n“Андижон” учун тақвим шунчаки “даҳшат!”\n“Металлург”га бой берилган ўйин чемпионат якунида “Андижон”га жуда қимматга тушади. Ўша учрашувда албатта ютиши шарт эди. Майли, бўлар иш бўлиб ўтди. Биз шунчаки “Андижон”нинг кейинги рақибларига қараяпмиз. “Пахтакор”ни қабул қилганидан кейин жамоа 20-турда водий дербисида “Қўқон-1912” меҳмони бўлади. Келинг, турма-тур келтириб ўтсак, 21-тур “Андижон” – “Сўғдиёна”; 22-тур “Локомотив” – “Андижон”; 23-тур “Андижон” – “Насаф”; 24-тур АГМК – “Андижон”; 25-тур “Андижон” – “Навбаҳор; 26-тур “Турон” – “Андижон”.\nИзоҳга ҳожат йўқ, шундайми? Ўзи Суперлигада қолиш имкониятини борган сари пасайтираётган бўлса-ю, олдидан турган рақибларига бир қаранг! Тўғри, подадан олдин чанг чиқармаслик керак. Ким билади, балки “Андижон” кучли рақибларга қарши “мўъжиза” кўрсатишга қодир бўлар, футболда ким ютишини олдиндан айта олмаймиз, фақат тахмин қила оламиз холос. Шуни ҳисобга олганда, амалий жиҳатдан ҳали имконият бор. Аммо энди воқеликка реал қарайлик-чи, сиз бу ўйинларда “Андижон”дан нима кутяпсиз? Яъни, бир-биридан қийин ва медаллар учун курашаётган жамоаларга қарши ўйинларда Кумиков шогирдлари “тирик” қоладиларми? Аксига олиб, “Андижон”нинг таркиби кучли эмас. Футболчиларнинг тажрибаси ҳам етмаяпти. Булар шунчаки ҳақиқат. Жамоага нима ёрдам беради? Фақат катта иштиёқ ва руҳий тайёргарлик.\nСиз буни билармидингиз?\nДарвоқе, Андижонга шундай мураббий келяптики, бу унинг илк ташрифи! Гап “Пахтакор” бош мураббийи Питер Хюистра ҳақида кетяпти. У юртимизда ишлаётганидан бери ҳали Андижонда бўлмаган. Демак, Хюистранинг “Андижон” майдонидаги биринчи ўйинига гувоҳ бўламиз!\nБуни сизга аниқроқ тушунтирсак, яна бир қизиқ жиҳат юзага чиқади. “Пахтакор”нинг Андижондаги охирги ўйини 2016 йилнинг 3 август куни содир бўлган. Юқорида айтдик, ўшанда “Андижон” клуби 1:0 ҳисобида ғалаба қозонган. Шундан бери “Пахтакор” бу рақибига қарши ўйинларни Тошкентда ва яна бошқа стадионларда ўтказди. Бу жамоаларнинг 2016 йилги тўқнашувидан уч йил ўтиб, 2019 йилда улар яна учрашишди. Унгача “Андижон” биринчи лигада эди. Турли манбаларда ўша 2019 йилги мавсумнинг биринчи даврасида “Пахтакор” “Андижон” майдонидан йирик ғалаба билан қайтгани кўрсатилган. Бироқ турли сабабларга кўра, ўша ўйин Андижонда эмас, балки Фарғонадаги “Истиқлол” стадионида ўтказилганини эслатиб ўтмоқчимиз.\nЎтган йилги ҳар иккала ўйин ҳам Тошкентда бўлиб ўтди. Эсласангиз, пандемия сабабли чемпионатимиздаги ўйинлар марказлашган ҳолда ўтказилган. Шу боис “Андижон” расмий мезбон сифатида “Локомотив” стадионида “Пахтакор”ни қабул қилган. Аммо ўша ўйин ўтказилмаслиги катта эҳтимол эди. Ёдингизда бўлса, клуб банкротлик ёқасига келиб қолганди. Лекин бир амаллаб “Андижон” Кумиков бошчилигида ўйин куни Тошкентга етиб келган ва ўшанда Сергеев билан Чераннинг голлари “Пахтакор”га ғалаба келтирган. Хюистранинг “Пахтакор”да 2017 йилдан бери ишлаётганини ҳисобга олсак, чиндан ҳам бу сафар унинг Андижонга биринчи ташрифи бўлиши борасида юқоридаги сабаблардан келиб чиқиб, жавоб олдингиз, деб ўйлаймиз.\nPahtakor shu yil chempionat saviyasi tushib ketgani evaziga qiynalmadi. uziki hamma klubla uyindan oldin yutqazmasdan chiqsa jon jahti bilan uynasa bemolol soladi.


ҚР Президенти Польша Сенатининг Маршалини қабул қилди\n9 Ноябрь 19:42\nNUR-SULTAN. Kazinform – Қозоғистон Президенти Польша Республикаси Сенатининг Маршали Томаш Гродзкийни қабул қилди, деб хабар беради Kazinform Ақорданинг матбуот хизматига таяниб.\nДавлат раҳбари Қасим-Жомарт Тоқаев Қозоғистонга расмий ташриф билан келган Польша Республикаси Сенатининг Маршали (Спикери) Томаш Гродзкийни қабул қилди.\nСуҳбат чоғида икки томонлама ҳамкорликни ривожлантириш истиқболлари муҳокама қилинди.\n«Парламентнинг собиқ спикери сифатида парламентлараро дипломатияни ривожлантиришга алоҳида эътибор қаратаман. Қайд этишни истардимки, мамлакатларимизни кўп соҳаларда азалий дўстлик ва ҳамкорлик боғлаб туради. Биз Польшани Қозоғистоннинг Марказий Европадаги муҳим ва ишончли ҳамкори деб биламиз. Биз Польшадаги вазиятни диққат билан кузатиб борамиз. Мамлакатингизга, халқингизга катта ҳурмат билан қараймиз», – деди Қасим-Жомарт Тоқаев.\nҚозоғистон Президенти давлат раҳбарлари ўртасида ишончли мулоқот йўлга қўйилгани ва бундай алоқалар икки давлат қонун чиқарувчи органлари даражасида давом этишини таъкидлади.\n«Ўйлайманки, ҳамкорлигимиз жуда истиқболли. Сизнинг ташрифингиз бу кенг кўламли ҳамкорликнинг ёрқин далилидир», – деди Қозоғистон Президенти.\nЎз навбатида Томаш Гродзкий Қасим-Жомарт Тоқаевга меҳмондўстлик учун миннатдорлик билдириб, Қозоғистон парламенти ҳар икки палатаси раислари билан учрашувлар муваффақиятли ўтганини таъкидлади.\n«Ўйлайманки, Қозоғистонга ташрифимиз икки давлат ўртасидаги муносабатлар ривожига янги суръат бағишлайди. Мустақилликнинг 30 йили давомида мамлакатингизнинг ривожланиш суръатлари ҳайратланарли бўлганини чин дилдан эътироф этамиз. Бу Қозоғистон Биринчи Президентининг узоқни кўра билиши туфайли мумкин бўлди. Халқларимиз оғир иқтисодий инқироз даврида ривожлана бошлади. Айниқса, Қозоғистон, Нур-Султан шаҳрини ривожлантириш, мамлакатингизда демократияни шакллантириш йўлидаги ютуқларингиз бизда катта таассурот қолдирди», – деди Польша Сенати спикери.\nУчрашувда икки давлат ўртасидаги савдо-иқтисодий, сармоявий, инфратузилма ва таълим соҳаларидаги алоқаларни ривожлантириш салоҳияти қайд этилди.\nТомаш Гродзкий Ақмола вилоятига ташрифи, у ерда Польша диаспораси вакиллари билан учрашиши ҳақидаги таассуротлари билан ўртоқлашди. Польша парламенти юқори палатаси спикери депортация йилларида қозоқ халқининг дўстона нияти ва меҳмондўстлиги туфайли Қозоғистон полякларнинг иккинчи ватанига айланганини таъкидлади.\n#Халқаро алоқалар #Дипломатия #Қабул #Европа #Ақорда


Эрон АҚШнинг ҳарбий объектларига ҳужум қилишга тайёрланмоқда\nЭрон генерал Қосим Сулаймонийнинг ўлимига жавоб ҳужумига тайёрланмоқда. Эрон олий раҳнамоси оятуллоҳ Али Хоминаийнинг ҳарбий ишлар бўйича маслаҳатчиси, генерал-майор Ҳусайн Деҳқоннинг сўзларига кўра, бу ҳужум АҚШнинг юзлаб объектларини қамраб олиши мумкин.\nЭрон АҚШнинг Яқин Шарқдаги ҳарбий объектларига зарба беришга тайёргарлик кўрмоқда. Генерал-майор Ҳусайн Деҳқон CNN мухбирига берган интервьюсида генерал Қосим Сулаймонийнинг ўлими учун жавоб «ҳарбий йўл билан бўлиши»ни айтиб ўтган.\nФото: Vadim Savitsky / AP\n«Урушни Америка бошлади. Шунинг учун улар жавобга тайёр туришлари керак. Урушнинг бу босқичига якун ясаши мумкин бўлган нарса - улар берган зарбага тенг даражада зарба берилишидир.\nЖавоб шаксиз ҳарбий бўлади ва бу жавоб ҳарбий объектларга қаратилади», деган у.\nУ айнан қайси объектларга ҳужум қилинишига аниқлик киритмаган, лекин жавоб ҳужумлари Яқин Шарқдаги Теҳрон таъсиридаги турли гуруҳлар орқали эмас, Эрон қуролли кучлари томонидан йўлланишини маълум қилган.\nШу билан биргаликда, у Эрон жавоб беришга шошилмаслиги, ҳужум нишонлари обдон ўйлаб танланишини маълум қилган.\nҚайд этиш керакки, АҚШнинг бу минтақадаги ҳарбий контингенти жуда катта. Хусусан, Саудия Арабистонида «минглаб америкалик аскарлар» бор, Ироқ ҳудудида бир неча база жойлаштирилган ва уларда 5 мингга яқин ҳарбий мавжуд. Бундан ташқари, АҚШ Қатарда йирик Ал-Удейд авиабазасига эга, бу ерда Иордания, Кувайт ва БАА ҳарбийлари ҳам жойлашган.\nБироз аввалроқ, Ироқ парламенти мамлакатдан хорижлик ҳарбийлар олиб чиқилишини ёқлаб овоз берганди. Ироқ ҳудудида америкалик ҳарбийлардан ташқари, Буюк Британия ҳарбийлари ҳам бор, The Times нашри маълумотига кўра, британ ҳарбийларини қутқариш амалиёти тайёргарлик кўриш ҳақида кўрсатма бўлган. The Sun нашрининг ёзишича, ҳудуддаги вазият кескинлашса, расмий Лондон иттифоқчиси АҚШни қўллаб-қувватлаш учун «Томагавк» қанотли ракеталари билан қуролланган атом сувости кемасини ҳаракатга келтиришга тайёр.\n3 январь куни Бағдоддаги аэропортда америкалик ҳарбийларнинг авиазарбаси оқибатида Ислом инқилоби муҳофизлари корпусининг «Ал-Қудс» махсус бўлинмаси қўмондони генерал Қосим Сулаймоний ўлдирилди. Эрон ташқи сиёсатидаги бош стратегни йўқ қилиш буйруғи шахсан АҚШ президенти Дональд Трамп томонидан берилган. Расмий Теҳрон бир неча марта Вашингтондан ушбу генералнинг ўлими учун қасос олинишини маълум қилган, ўз навбатида Трамп ҳам агар Эрон томонидан америкаликларга ҳужум қилинса, АҚШ ҳарбийлари Эрон ҳудудидаги 52та обеъктни нишонга олиши билан таҳдид қилган.\nЭрон ҳукумати вакили Байденнинг сайланиши эронликларни хурсанд қилишини айтди\nОАВ: Трамп Эрондаги ядро объектларига зарба бермоқчи бўлди, уни бу ниятидан қайтаришди\nЭронда коронавирус тарқалиши билан боғлиқ янги чекловлар киритилади\nСаудия подшоҳи дунёни Эронга қарши «қатъий позиция» олишга чақирди


Қатарда драма. Ўзбекистонга яна ёрдам беришди\n03:27 / 14.06.2017\nОсиё минтақаси ЖЧ-2018 саралаши А гуруҳида 8-тур Қатар ва Жанубий Корея терма жамоалари ўртасидаги учрашувдан кейин якунланди. Доҳада кечган драматик баҳсда мезбонлар 3:2 ҳисобидаги ғалабага эришди.\nЎйиннинг 25-дақиқасида Ҳасан Ал-Ҳайдос жарима зарбасини аниқ амалга ошириб, мезбонларни олдинга олиб чиққан гол муаллифига айланди. Биринчи бўлимда бошқа гол урилмади.\nИккинчи бўлим Қатарнинг ҳужумлари билан бошланди ва бу ҳужумлар 51-дақиқада ўз самарасини берди, мезбонларнинг ажойиб ташкиллаштирган комбинацияларини Акром Афиф чиройли гол билан якунлади - 2:0.\nАммо кўп вақт ўтмасдан, учрашувнинг 62-дақиқасида меҳмонлар ҳисобни қисқартиришга эришди, ўнг қанотдан олдинга ўтган кореялик футболчи тўпни марказга узатди, Ки Сонг Ён уни тўхтатиб ўтирмай дарвозага йўллади ва жамоасининг илк жавоб голига муаллифлик қилди.\n70-дақиқа ўтиб бораётган бир вақтда меҳмонлар яна ўнг қанотдан ҳужум ташкиллаштирди, жарима майдонига узатилган тўпни Ҳван Ил Су шериги Ҳван Ҳи Чанга ташлаб берди ва ҳужумчи мўлжалда адашмади - 2:2.\nОрадан 4 дақиқа ўтиб эса мезбонлар тезкор ҳужум уюштиришди, Табата Ҳасан Ал-Ҳайдосни дарвозабон билан бирга-бир вазиятга чиқарди. Қатарлик ҳужумчи эса ўз имкониятидан унумли фойдаланди - 3:2.\nҚатарнинг ушбу ғалабасидан сўнг гуруҳдаги вазият чигаллашди. Қатар (7 очко) Хитойни ортда қолдириб бешинчи ўринга кўтарилиб олди, Жанубий Кореядаги очколар сони 13талигича қолди ва бу терма жамоа иккинчи ўриндан кўтарилмади 12 июнь куни Эронга ютқазгач, 12 очко билан учинчи ўриндан қимирламаган Ўзбекистондан узоқлашиб кета олмади. Қатарнинг ғалабаси Самвел Бабаян қўли остидаги Ўзбекистон терма жамоаси фойдасига ишлади, энди ўзбекистонлик футболчилар кейинги икки турда Хитойни сафарда, Жанубий Кореяни Тошкентда енгиб, ЖЧ-2018га тўғридан-тўғри йўлланмани қўлга киритиши мумкин. Эрон эса Ўзбекистонни енгиб, Россияда ўтказиладиган мундиал йўлланмасини қўлга киритган бўлса, Жанубий Кореянинг мағлубиятидан кейин, гуруҳдаги биринчи ўринни нақд қилди.\nБундан аввалроқ, тур доирасидаги бошқа учрашувда Хитой Сурияга қарши ўйинда дурангга эришган, бу натижа эса тўртинчи ўриндаги сурияликлар учинчи ўриндаги Ўзбекистонга етиб олмаслигини таъминлаганди.\nСентябрда бўлиб ўтадиган навбатдаги, 9-турда Ўзбекистон Хитойга сафар қилади, Сурия Қатарни қабул қилади, Эрон эса Сеулда Жанубий Кореяга қарши майдонга тушади.\nГоллар: 1:0 – 25 Ал-Ҳайдос, 2:0 – 51 Афиф, 2:1 – 62 Ки Сон Ён, 2:2 – 70 Хван Хи Чхан, 3:2 – 74 Ал-Ҳайдос.\nОгоҳлантиришлар: Чхве Чхоль Сун (24), Маджид (36)\nЖанубий Корея Қатар ЖЧ-2018


Нью-Йоркда қўлга олиш чоғида бўғиш усулидан фойдаланганлик учун жиноий жавобгарлик жорий этилди\nНью-Йорк штати губернатори Эндрю Куомо полициянинг ҳаракатлари устидан назоратни кучайтирувчи қонунларни имзолади.\nНью-Йорк ҳукумати афроамерикалик Жорж Флойднинг ўлимидан кейин авж олган норозиликлардан сўнг полиция фаолиятига ўзгартириш киритишга қарор қилди.\nДушанба куни Нью-Йорк штати қонунчилик мажлисининг қуйи палатаси 2014 йилда полиция томонидан қўлга олиш чоғида ҳалок бўлган Эрик Гарнер номи билан аталувчи қонун лойиҳаси учун овоз берди. У полиция ходимининг бўғиш усулидан фойдаланиши оқибатида ҳаётдан кўз юмганди. Қонун аввалроқ парламентнинг юқори палатаси томонидан қабул қилинганди.\nУшбу қонунга кўра, полиция ходимининг оғир оқибатларга олиб келувчи бўғиш усулидан фойдаланиши жиноят деб баҳоланади.\nПолиция ходими бу жиноят учун 15 йилгача озодликдан маҳрум этилиши мумкин.\nГубернатор имзолаган иккинчи қонун эса полиция ходимлари ҳақидаги интизомий қайдларнинг сир сақланиши кўзда тутилган 1970 йилдан буён амал қилиб келаётган қонунни бекор қилади. Ўша даврда мазкур қонун адвокатларнинг полициячиларнинг интизомий ҳаракатлари тўғрисидаги маълумотлардан фойдаланишига йўл қўймаслик учун қабул қилинганди.\nЭслатиб ўтамиз, май ойи охирида Жорж Флойднинг полициячи томонидан ҳалок бўлиши АҚШда кўплаб норозилик ва тартибсизликлар келиб чиқишига сабаб бўлди. Намойишчилар ирқчиликка барҳам бериш ва полиция ислоҳотини ўтказишни талаб қилди.